text:
Tað var gamalt at taka saman um árið, sum fór. Vit, sum liva í nýggjari tíð, plaga eisini at gera tað sama, tí hesi fáu orð. Aftur í ár kunnu vit báðir, sum stjórna Vencli fegnast um, at tveir Venclar sóu dagsins ljós. Beint áðrenn summarfrítíðina kom út Vencil 13. Eisini nevndur, Vencil guli. […]
Klokkan 19:30 tann 18.12.13 vóru minst 100 fólk, sum ikki komu at lýða á, tað ið Vencil fjúrtandi varð lagdur fram saman við yrkingasavninum Hvat hjálpir einum menniskja at vakna ein morgun hesumegin hetta áratúsundið (Mentunargrunnur Studentafelagsins, 2013) eftir Kim Simonsen og savnið 4D (Eksil, 2013) eftir Sissal Kampmann. Vegna Vencil og Býarbókasavnið beyð Arnbjørn Ó. Dalsgarð áhoyrarunum, sum møttir vóru at […]
Nú tað stundar til jóla, og fólk stuna millum handlar at keypa hvør ørðum gávur, er ein gáva, ein bókagáva komin undan kavi. Hetta er fjúrtandi av slagnum. Talan er um Vencil. Sagt verður, at jólini eru til páska, og tað kann Vencil prógva. Motivið á permuni, sum Tórbjørn Olsen hevur gjørt, er úr stutta […]
Invictus Um náttin svørt meg hylja vil, so anir tó mítt lívsins bál, eg takka øllum gudum vil alt fyri mína stældu sál. Eg gráti ei, um lagnan slær, og lívið er mær fátt og grátt, og svangist alt í barmi mær, eg beri tó mítt høvur hátt. Tí handan hesa sorgar verð meg ræðslan […]


c: text/html

text:
Býráðið í París bjóðar AirB&B av í kríggj
AirBnB er flestum kunnugt ein altjóða I-netskipan, sum hjálpir ferðafólki at finna býli í landi, tey vitja, og hjálpir sethúsaeigarum við avlopsplássi til at fáa inntøku fyri at hýsa ferðandi gestum, ið annars ikki høvdu funnið innivist.
100-tals føroyingar brúka AirBnB at finna ferðafólk at gista og inntøku serliga á sumri. Kostnaður fyri ból og bita er ofta bíligari enn gisting á hotellum.
Kanska ikki øll privatfólk geva hesa eykainntøku upp til skattingar. Tað halda franska skattavaldið og býráðið í París, ið nú hevur stevnt I-netfyritøkuni fyri at bróta nakrar lógir, ið eru gjørdar fyri at regulera gistingarmarknaðin.
Býráðið í franska høvuðstaðnum krevur AirBnB eftir 43 mió evrum íalt (= 300 mió kr) um dagin í endurgjaldi fyri mistar inntøkur.
Myndugleikar víða um lond eru farnir í hernað móti fyritøkum sum AirBnB, lutvíst tí gistingarhús og skattavald missa miljardir hvørt ár í inntøku.
Ein onnur orsøk til kríggið millum myndugleikar og AirBnB er, at húsaeigarar við avlopsplássi heima heldur hýsa ferðafólkum eina nátt í senn enn langtíðar leigarum, lesandi, støkum ella familjum, ið ikki hava ráð til at leiga, tí ferða-vinnugisting hevur økt eftirspurningin eftir býlum og trýst leiguprísin upp.
Í París eru 50.000 býli listað hjá AirBnB, nógv færri enn verða leigað út. Í fjør kom ein lóg, ið krevur, at hvør útleiging hevur sítt nummar, so myndugleikar kunnu tryggja, at útleigarar hýsa ferðafólki í mesta lagi 120 dagar um árið.
Býráðið í París skuldsetir AirBnB fyri at bróta lógina og krevur I-netfyritøkuna at gjalda 1.000 evrur (= 7.000 kr) fyri hvørja nátt, ið teir 43.000 útleigararnir, ið bróta lógina og leiga íbúð ella kamar út til ferðafólk uttan skráseting.
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Álvarsom lúgvisjúka stórtrívst millum ávísar journalistar í Føroyum
Norðoyggjar missa nógv orsaka av fiskivinnunýskipanini
Kristin Michelsen: Hetta er brot á lógirnar hjá Javnaðarflokkinum
Ætlar Bjørn at forkoma Sjálvstýrisflokkinum?
Kristin Michelsen stillar uppaftur
Alt hevur sína tíð her á fold
R7 og KvF samsenda
Kanning av kynsligari misnýslu av børnum í Føroyum
Fuglafjarðarsendingin (7) - 18. okt. 2018
Hugnaløtan (38) - Gestur: Karina Højgaard
Ljóðbrot: Tá dunnan endaði undir sofuni
Óreglusemi á fundarborði í fiskimálaráðnum
Líggjas Johannesen: Hvar eru pengarnir brúktir?
Hava lýst eftir stjóra fyri slakar 50.000 krónur
Sverri Hansen sagt seg úr búskaparráðnum
Myndarøð: Café"in á Mølini í Skálavík
Myndarøð úr Føroyingahavnini: Tíðarinnar tonn er farin avstað við tí mesta.
Norðlysið gitar: Tummas Lervig fyri Hendrik Old
Eg gangi út frá, at Poul Michelsen hevur eina góða frágreiðing til vanliga skattgjaldaran
Saudi-Arabiski krúnprinsurin kann verða koyrdur frá
Sjálvstýri havt ársfund
Terje hugleiðir um almennan og privatan kappróður.
Vespureiðrið (94) - 22. okt 2018
Tvístøða (43) - Øll sendingin
Samband
Postboks 226
FO-600 Saltangará

robotstxt: allowed

filter: keep


text:
Eyðun Klakstein 11.01.2018 (16:17)
Onkur helt eg tosaði ov nógv
Danski sjónvarpsmaðurin Anders Lund Madsen hevur gjørt sjónvarpstrírøð úr Fugloy, sum hevur verið at sæð á DR1, og sum nú eisini verður send í KvF. Sjónvarpsrøðin lýsir á hugtakandi hátt fólkið og lívið í Fugloynni.
– Vit vóru væl móttikin, og fólk vóru sera gestablíð. Eg veit væl, tað er eitt sindur irriterandi, at eg komi við einum upptøkuliði til Fugloyar at vera í ein mánað, men tey vandu seg við okkum, og tað gjørdist eitt deiligt summar, sigur Anders Lund Madsen við VikuskiftisSosialin, sum kemur út í kvøld.
– Onkur av fólkunum skuldu líka brúka nakað av tíð, áðrenn tey blotnaðu, og tað skilji eg ómetaliga væl. Vit komu til eitt friðarligt stað, har fólk ikki nýtast at tosa við nakran í fleiri dagar, og so gangi eg knappliga har og snakki allatíðina. Eg eri uppvaksin í Keypmannahavn, havi gjørt nógv radio og tosi nógv, og onkur helt eitt sindur speiskliga fyri, at eg skuldi farið aftur til Danmarkar, tí eg tosaði allatíðina, sigur Anders Lund Madsen, sum fekk nógvar upplivingar í náttúruni í Fugloy.
– Skalt tú veiða fugl á Østerbro, mást tú koyra á dúgvur við bilinum. Tað er nakað annað at sita úti í náttúrini í Fugloy og stara og bíða, sigur hann.
Les longri samrøðu við Anders Lund Madsen í Sosialinum, sum kemur út í dag.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Science fiction
Science fiction (eisini vísindaskaldsøga ella framtíðar(skald)søga á føroyskum) er ein bókmentasjangra, ið upprunaliga umfataði skaldsøgur og stuttsøgur (novellur), ið snúðu seg um eitt ímyndað framtíðarumhvørvi, har vísindin, og tá serliga tøknin er nógv meiri framkomin við markantari ávirkan á samfelagið og einstaklingar. Broytingarnar, og tær uppfinningar og uppdagingar og samfelagsviðurskifti sum mynda bakgrundina, kunnu vera umfatandi og eisini rein fantasi (ímyndan).
Sjangran hevur so við og við spjatt seg til aðrar miðlar, t.d. film, útvarp, sjónvarp og teknirøðir.


text:
Mynd: Borgarstjórin var millum áskoðararnar og handaði eisini Junior Kids ein kekk til Danmarkarferðina
Kappingin FIRST LEGO LEAGUE varð hildin fyri 2. ferð í ár. Junior Kids á Skála vunnu kappingina hesa ferð. Tey høvdu gjørt sera nógv burturúr, og í øllum kappingunum stóðu tey seg væl. Tey samstarvaðu væl, og tey vístu, at tey høvdu skilt uppgávuna og høvdu innlit í tær loysnir og tey hugskot, tey komu við. Tólmennið hjá teimum fekk flest stig í koyringunum, og tí er liðið á Skála rætti vinnarin hesaferð.
Junior Kids skulu nú umboða Føroyar í finalu, sum verður í Danmørk fyrst í desember.
Góða eydnu


text:
Orð: Abraham Grimstvedt
Lag: Ókendur
Týtt: Victor Danielsen
1. Hvør ótald nøgd av songum verður
send upp av jørð til Jesu prís!
Og tó, hvør mangar fleiri ferðir
teir ljóða í Guds Paradís!
Tín barnaskari allur har
skal sameintur, Gud, lova tær!
2. Her mangan valla hoyrast kundi
hin veika, lága lovsongsrødd;
av heiminum var sinnið bundið,
av sorg og stúran sálin mødd,
ov lítið hugt varð uppeftir,
tí var vár songur lágmæltur.
3. Tá synd og sorg og neyð er svunnin,
og endað lívsins tronga ferð,
tá morgunstjørnan upp er runnin,
og sabbatshvílan komin er,
skal tøkkin fullan tóna fá,
og einki hana køva tá.
4. Men um tað ei á jørð kann vera,
so kemur tó tann dagur, tá,
vit sameind Gudi prís fram bera,
og hann eitt ódeilt lov skal fá;
tá fólk títt fram ein song tær ber,
sum ævigt tær til heiður er.


text:
Í lærugreinini Alis- og evnafrøði eru kjarnaøkini lutað sundur í tvinnar høvuðsbólkar: alisfrøðilig kjarnaøki og evnafrøðilig kjarnaøki.
Alisfrøðilig kjarnaøki
- El-læra: 1) spenningur, streymstyrki, mótstøða, 2) raðbinding, tvørbinding, stuttbinding, 3) Ohm'sa lóg, 4) effekt, 5) elektromagnetisma, 6) elektroniskar stýringar, 7) induktión, 8) transformatión, 9) streymflutningur.
- Magnetir: natúrligar og gjørdar. Økið er vælegnað til smáar verkstaðir, har arbeitt verður við motorum, hátalarum, ringiklokkum og smáum elektroniskum stýriskipanum.
Luft og vatn: 1) fasubroytingar hjá vatni, 2) trýst
- Rørsla og kraft: 2) ferð, acceleratión, 2) lógir Newtons
- Orka: 1) varmi og orka, 2) varmaleiðing og bjálving, 3) ymsar orkukeldur
- Sveiggj: 1) mekaniskar aldur, 2) ljós
- Ljós og ljóð: 1) sjónsansurin, 2) oyrnasansurin
- Atom-alisfrøði:
Evnafrøðilig kjarnaøki
- Evnabygnaður:1) grundevnaskipanin, 2) atombygnaður, 3) mýlfyrimyndir, 4) sýrur, basur, sølt, 5) jon, 6) kolvetni, 7) evnafrøðilig navngeving
- Reaktiónssløg: 1) sýru- og basureaktiónir, 2) brenning
- Kunnleiki til evni: 1) streymleiðandi/hitaleiðandi evni, 2) sterkar sýrur og sterkar basur, 3) evnafrøðiligar ringrásir í náttúruni, 4) evnafrøðiligur ídnaður, t.d. tøð, 5) katalýsatorar og emulgatorar.


text:
Umsóknarfreistin er 14. juni 2010
Umsóknarfreist til lestrarbyrjan 1. september 2010
Tú fært svar frá Sjúkrarøktarfrøðiskúlanum í seinasta lagi 15. juli 2010.
Um tú søkir um upptøku beint eftir lokna miðnámsútbúgving, men enn ikki hevur fingið miðnámsprógvið í hendi, kanst tú kortini søkja og síðani senda prógvið skjótast gjørligt.
Um tú hevur spurningar kanst tú seta teg í samband við lestrarvegleiðaran.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Nýggjastu tíðindini
Melda til tíðindabræv
Tíðindi - 27. november 2014
Leikdagarnir fyri komandi kappingarár í EFFO-deildini eru við at koma upp á pláss, og um alt gongur eftir ætlan byrjar landskappingin sunnudagin 1. mars
Føroyameistararnir 2014, B36 - Mynd: Hans Erik Danielsen
Kappingarárið 2015 í fremstu deildini hjá monnum verður eitt av teimum drúgvastu nakrantíð.
Spælast skulu 27 landskappingardystir í EFFO-deildini, ein Stórsteypadystur, seks dystir í kappingini um Løgmanssteypið, umframt at A-landsliðið skal spæla seks EM-undankappingardystir komandi ár.
Har afturat skal føroyska U21-landsliðið undir nýggja kapping. Lutakastið í sambandi við komandi kapping hjá U21-liðnum verður einaferð síðst í januar, og væntandi skal føroyska liðið spæla fimm ella seks dystir í 2015.
EFFO-deildin
Stórsteypadysturin, sum er millum meistararnar og steypavinnararnar, verður eftir ætlan spældur sunnudagin 22. februar, og eina viku seinni verður landskappingin bríkslað í gongd.
1. umfar í EFFO-deildini verður sunnudagin 1. mars, meðan seinasta umfar áðrenn steðgin verður spælt fríggjadagin 28. juni.
Eftir steðg í ein góðan mánað, byrjar kappingin aftur sunnudagin 26. juli, meðan 27. og seinasta umfar í EFFO-deildini verður á skránni leygardgain 3. oktober.
Har afturat skal A-landsliðið við monnum spæla seks EM-undankappingardystir komandi ár, og longu í mars mánaða skulu føroysku landsliðsleikararnir á vøllin aftur.
Sunnudagin 29. mars spæla Rumenia og Føroyar, meðan seinasti A-landsdysturin verður 11. oktober, eina góða viku aftaná at heimliga kappingin er endað.
Skráin, A-landsliðið:
29. mars Rumenia – Føroyar
13. juni Føroyar – Grikkaland
4. september Føroyar – Norðurírland
7. september Finnland – Føroyar
8. oktober Ungarn – Føroyar
11. oktober Føroyar – Rumenia


text:
Nýggjastu tíðindini
Melda til tíðindabræv
Tíðindi - 8. januar 2015
Nú er greitt, at Bill McLeod Jacobsen verður høvuðsvenjari, meðan avloysarin fyri Heðin Askham skal virka sum hjálparvenjari hjá føroyska U21-landsliðnum
Eftir at hava havt tveir javntstillaðar venjarar, verður Bill McLeod Jacobsen nú høvuðsvenjari, meðan nýggjur hjálparvenjari skal finnast til U21-landsliðið - Mynd: Hans Erik Danielsen
- Í FSF hava vit verið sera takksom fyri tað arbeiðið, ið Bill McLeod Jacobsen og Heðin Askham hava lagt í U21-landsliðið. Men nú skulu vit undir eina nýggja kapping, við nýggjum hjálparvenjara, og vónandi er tað komið uppá pláss um mánaðarskifti januar-februar, sigur Virgar Hvidbro, aðalskrivari í Fótbóltssambandi Føroya.
Tá FSF í 2007 gjørdi av, at seta U21-landsliðið á stovn, vórðu Bill McLeod Jacobsen og Heðin Askham settir sum venjarar fyri føroyska liðnum.
Men eftir átta ár í sessinum, hevur Heðin Askham valt at takka fyri seg, og samstundis er avgjørt, at Bill McLeod Jacobsen verður høvuðsvenjari. Tískil skal nýggjur hjálparvenjari finnast til føroyska U21-landsliðið.
Hesi árini, liðið hevur verið við í EM-undankappingum, hava úrslitini verið góð, og í nógvum førum hevur føroyska U21-landsliðið spælt javnt ella vunnið á londum, ið hava verið styrkismett væl omanfyri Føroyar.
Í 2009 eydnaðist at vinna á Russlandi, í 2012 megnaði føroyska U21-liðið at spæla javnleik ímóti Danmark og í seinasti dystinum í fjør varð Montenegro sent heim aftur við einum 1-0 tapi í viðførinum.
- Luttøkan hjá føroyska U21-landsliðnum hevur verið ein sólskinssøga, líka síðani hon byrjaði, og í dag ivast eingin í, at tað var ein røtt avgerð, at melda til í 2007. Úrslitini hava verið javnt góð, og fleiri av leikarunum hava megnað at spælt seg á A-landsliðið, sigur Virgar Hvidbro, aðalskrivari.
Lutakastið, í sambandi við komandi EM-undankapping fyri U21-landslið verður tann 5. februar.


text:
Fimm dystir í Betrideildini hjá monnum eru á skránni í dag. Í Sørvági tekur 07 Vestur móti B36. Seinasta umfar tapti 07 Vestur 2-3 á heimavølli móti KÍ, og B36 vann 1-0 á heimavølli móti TB/FCS/Royn.
Á Eiði tekur EB/Streymur móti Víkingi. EB/Streymur spældi javnt á heimavølli móti NSÍ seinasta umfar, og Víkingur vann 1-2 á útivølli móti AB.
Á Skála spæla Skála og KÍ. Skála tapti seinasta umfar 3-0 móti HB. KÍ hevur vunnið allar dystirnar higartil hetta kappingarárið og hevur sostatt fult stigatal.
Á Tvøroyri spæla TB/FCS/Royn og AB, og í Runavík møtast NSÍ og HB.
Allir dystirnir byrja klokkan 15:00.
Støðan undan 6. umfari:
1. KÍ (15 stig)
2. NSÍ (10 stig)
3. HB (10 stig)
4. Víkingur (9 stig)
5. EB/Streymur (8 stig)
6. B36 (7 stig)
7. Skála (6 stig)
8. TB/FCS/Royn (3 stig)
9. AB (2 stig)
10. 07 Vestur (1 stig)


text:
Upptakt til NSÍ – TB
TB | 31/05/13
TB skal undir eina sera trupla uppgávu sunnudagin, tá felagið skal inn á Skálafjørðin at spæla móti NSÍ. NSÍ byrjaði, eins og TB, kappingarárið við tveimum ósigrum, men síðan tá hava liðini fylgst eitt sindur á stigatalvuni. NSÍ hava tó havt munin og liggja við 16 stigum, 2 stig framman fyri TB. Liðini bæði hittust við Stórá á 3.leikdegi, tann dysturin endaði 0-0. Okur í TB kunnu verða fegnast um hetta úrslitið, tí NSÍ hevði fleiri stórar málmøguleikar, og teir vóru eisini spælstýrandi stórar partar av dystinum. Liðini møttust eisini í steypakappingini, her vann NSÍ 2-0 í einum linligum dysti, har TB als ikki smæddist burtur, og felagið skaptið onkrar fínar møguleikar. Tað vóru greið framstig at hóma, frá dystinum við Stórá og so til steypadystin.
Tann einasti útisigurin hjá TB, síðan tað kom í Effo-deildina í 2012, var í Runavík seinasta kappingarár. Leikandi venjarin, Milan Kuljic, tók sakina í egnar hendur, og skoraði einsamalla málið, og tryggjaði TB trý sera týðningarmikil stig. TB hevur sum heild staðið seg hampuligt á útivølli. Tey flestu tapini hava verið tepur, og nógvir javnleikir eru eisini komnir í hús. Enn væntar tó, at okur fara at vinna onkrar dystir. Útivøllurin hevur altíð verið ein trupuleiki hjá okkum, serliga tá ein liggur og berjist i botninum, so gerst útgangsstøðið til slíkar dystir eitt sindur stirvið og afturhaldandi, ein roynir ofta at verja borg og binda um heilan fingur.
Tá TB spælir skjótan, góðan og fysiskan álopsfótbólt, so standa okur ikki aftanfyri nakran í deildini, tað er avgjørt ein leistur, ið TB skal halda fast í. Hetta eru ikki bert orð frá heimasíðuni, tí okur hava øll verið vitni til, at hetta er veruleiki í verki.
Tað er ongin loyna, at runavíksingar eru óvanliga sterkir heima við Løkin. Teir hava nú í eini 10 ár verið eitt av teimum sterkaru feløgunum í Føroyum. Abraham Løkin (áður Hansen) er venjari hjá teimum, og okur sum minnast hann frá fyrstu EM – undankappingini hjá Landsliðnum, minnast ein leikara, hvørs eginleiki var, at spæla bóltin niðri á jørðini og at halda høvdið kalt í pressaðum støðum. Tað tykist, at Abraham tekur sín fótbóltshugburð, ið hann hevði sum leikari, og roynir at inna hann í verki í NSÍ. Teir spæla rímuligan góðan fótbólt við at halda bóltin á niðri á vøllinum, og formkurvan hjá teimum peikar eisini uppeftir av tí sama. Hetta sæst millum annað aftur, tí at tveir NSÍarar eru úttiknir til landsliðið.
Hjá okkum er støðan tann, at sera vælleikandi Martin Tausen er uttanfyri við leikbanni. Hetta fer at geva pláss fyri einum nýggjum leikara, sum uttan iva er svangur eftir spælitíð. Hugsast kann, at Heini Mortensen fær ein møguleika frá byrjan. Hans F Hansen hevur áður víst, at leiðin ikki er ov long hjá ungum leikarum í byrjunaruppstillingina. Unglingarnir á bonkinum hava eisini víst okkum, at teir eru góðir jokarir at skifta inn á tey pláss, har tørvur er á nýggjum kreftum.
Okur á heimasíðuni ynskja øllum ein góðan dyst sunnudagin, og okur vóna eisini, at nógvir TBarar verða at síggja, og ikki minst hoyrast, í Runavík.
Einaferð TB! Altíð TB!


text:
Ein skakandi og hjartanemandi søga um Astrið, sum eigur ein beiggja, sum hevur tikið lívið av sær.
Í hesari fjøltáttaðu søguni má Astrið stríðast fyri at fóta sær aftur og at fyrigeva. Familja hennara ber uppá nógvar loynidómar. Skuldarkenslurnar gera tað tungt at liva víðari, men tað ber til, hóast alt kennist fullkomuliga meiningsleyst.
Vón er altavgerandi, og lesarin verður hugtikin av tí lívshugi, Astrið hevur, tá ið alt talar fyri, at hon átti at mist hugin at liva.
Ummælarar hava lagt dent á, at styrkin í bókini er, at rithøvundurin dugir so væl at lýsa evni sum deyða, kærleika, familjulív, ótrúskap og sosialan ójavnað.
Aftur


text:
Í gjár varð grein funnin fram, har heilt stutt varð greitt frá kapping, sum Bragdið skipaði fyri á vøllinum úti á Frælsinum í 1972. í 1989 gav ÍSF út drúgva minnisritgerð fyri 50-ára stovningardag tess. Havi blaðað aftur og fram í bókaverkinum at kanna, hvat evt. var at finna har viðvíkjand frælsum ítrótti. Sum væntað gjørdist úrtøkan sera soltin. Fyri árið 1946 er ein mynd av Hera Jensen og Palla Gregoriussen við myndateksti, sum staðfestir at Bragdið var endurstovnað eftir kríggið. Síðani skulu vit heilt fram til 1978, har ein mynd er frá skúlaítróttardegnum, og síðani skulu vit fram til 1983, áðrenn frælsur ítróttur aftur verður nevndur:
Skúlaítróttardagarnir vóru sera væl umtóktir. Fyrstu árini var hann hildin á Læraraskúlavøllinum og seinni í Gundadali. Spell at einki meira spurdist burturúr. Kennist nakar við genturnar á myndini. Kundi verið Niels (Natte) Nattestad, sum stendur við klapp-trænum.
1983
Renning: Petur Petersen úr Klaksvík luttók fyri Føroyar í Copenhagen Cup og Maratonrenning í New York og stóð seg heilt væl. Thurid Petersen úr Klaksvík luttók í renning í Danmark, og henni gekst eisini væl.
Petur Petersen varð fyrsti føroyingur, sum rann maraton, og hann fekk skjótt kelinavni Petur Maraton. Í veruleikanum eigur hann eina lúku í jólakalendaranum fyri seg sjálvan, men tað verður ivalseyst onkur søga skrivað um Petur Maraton her á síðuni í komandi tíðum. So skriva teir eisini um eina Thurid Petersen úr Klaksvík. Man ikki talan her vera um Turid Samró (Petersen), sum Jørleif Kúrberg hevði tikið undir sínar veingir at venja? Turid var sera evnarík innan spurt, miðtein, longdar- og hæddarlop. Tíverri standa hennara úrslit ongastaðni skrásett, men eg havi frætt frá manni, sum hevur sæð hana fyrst standa undir yvirleggjaranum, og síðani leypa upp um hann. So tað er mikið møguligt, at tað í veruleikanum er hon, sum skuldi staðið skrásett sum methavari í hæddarlopi?
1987
Til at umboða frælsan ítrótt varð ítróttafelagið Bragdið endurstovnað í desember 1986. Felagið hevur síðan endurstovnan roynt at virka fyri limir sínar, ið allir íðka renning, teir flestu tey longu strekkini. Størsta og afturvendandi tiltakið er Tórshavn ½ maraton, sum verður fyriskipað hvørt ár flaggdagin. Tiltakið varð fyriskipað fyrstu ferð 25. apríl 1987.
Til at útvega fígging til luttøku í oyggjaleikum á Guernsey skipaði Bragdið fyri 24-tíma renning í Havn, har 10 rennarar skiftust um at renna, so samanlagt varð runnið í eitt samdøgur. Hesar 24 tímarnar varð runnið tilsamans 348 km., og tiltakið gav góðar 40.000 kr. til felagið.
Og her mugu vit aftur loypa fýra ár fram til 1987. Tá eru menn við at fáa skapt gróðrarbotn fyri renning í Havn, og fyrireikingar til oyggjaleikir á Guernsey standa fyri framman. Í Streymnesi búði eini Dani, Erik, sum nakrar ferðir skipaði fyri Saksunarrenning í sambandi við bygdarstevnuna í Hvalvík/Streymnesi.
Myndatekstur úr bókini: Renning hevur tikið seg fram seinastu árini. Her liggur maratonrennarin Absalon Hansen á odda í Saksunnarrenningini.
—
(kennist nakar við hinar rennararnar? Kundi verið Bogi Kristiansen av Skála, sum er hálvt fjaldur av næsta manninum?)
1988
Eins og árið fyri varð skipað fyri Tórshavn ½ maraton flaggdagin. Undirtøkan var eins og frammanundan góð. Fyrireikingar vóru til frælsan ítrótt í oyggjaleikum 1989 á Toftum. Tofta ítróttafelag hevði stovnað eina undirdeild fyri frælsan ítrótt, og ein undirdeild fyri frælsan ítrótt varð stovnað í Nes sóknar ítróttafelag, saman við Bragdinum vóru sostatt 3 feløg við frælsum ítrótti.
1988 sær eisini heldur soltið út. Men eg meini har vóru aðrar kappingar eisini. Árið eftir kom breytin á Svangaskarði, og eftir tað er søgan sjálvandi ein heilt onnur. Hinvegin er heldur ikki einki hent longur afturi í tíðini. Havi onkuntíð sitið og blaðað í blaðnum hjá ÍSF, Ítróttartíðindi, og har verður greitt frá ymiskum forvitnisligum kappingum, serliga í fimti-árunum.
Í øllum førum eiga vit at fegnast um tað, sum frælsur ítróttur hóast alt hevur ment seg til í dag. Men samstundis eiga vit at minna okkum á, at vit enn bert eru ávegis, og at tað alla tíðina má leggjast orka í fyri at koma enn eitt fet víðari. Tíbetur eru nógvar kreftir kring landið, sum vilja okkara ítrótti tað besta, og sum eisini offra nógva tíð og orku til hetta arbeiði.


text:
Tíðindaskriv
09.04.2018 - 07:03
Mentan > Mentan > Tónleikur
Í samband við konsertferð til RIGA í Litavia hava vit saman við M.C. Restorff rimmar konsert i samkomuhøllini (aulan) í Finsen mikukvøldið hin 11.apríl kl. 19:30.
Tað verður eitt væl upplagt Morgunkór sum saman við M.C. Restorff kemur at syngja.
Morgunkórið, undir leiðslu av Sigrið Sivertsen, fer m.a. at framføra Fuglakvæði (eldra), Ró, Nánd og fleiri aðrar kendar sangir.
M.C., sum hevur verið virkin á føroyska tónleikapallinum í meira enn 40 ár, fer at syngja nakrar av sínum kendastu sangum. Somuleiðis fara Morgunkórið og M.C. at syngja saman.
Peningurin, sum kemur inn, fer til konsertferð til RIGA í Litavia seinast í apríl.
Konsertin er ókeypis, og kaffi og køkur verða til keyps.
Høvið verður eisini at lata kórinum ein peningaligan styrk.
Vinarliga
Morgunkórið


text:
Við olympisku vetrarleikunum í Suðurkorea 9.- 25. februar í 2018 sum høvi, fara vit í hesum tema at kanna viðurskifti á koreansku hálvoynni.
Umframt sjálvt ítróttatiltakið nema vit við kalda kríggið, vinnulív, nútíðar K-popp og sjálvmorð millum ung, og birta upp undir kjak, hvørt altjóða ítróttatiltøk kunnu skapa frið í heiminum.
Vit brúka Landafrøði 3 (2014), Atlas til heim og skúla (2014), heimskortið Heimurin (Nám 2016), Google Maps og Wikipedia á føroyskum, donskum og enskum. Aðrar bøkur um Korea og kalda kríggið eru tøkar í Námi.
Málbólkurin er hádeild í fólkaskúlanum. Lærugreinirnar eru landafrøði, søga og enskt. Evnið kann avmarkast til ein dag.
Tjúgu ár eftir at Korekríggið var av, var Suðurkorea komið fyri seg aftur búskaparliga.
Eins og tey í Japan hava J-pop, hava tey í Korea K-pop sum frámerki fyri rútmiska tónleikamarknaðin.
Svenska Ingrid Johansson var í 1990'unum fleiri ferðir í Føroyum og arbeiddi sum Nordjobbari.
Lílti olympiski vetrarbýurin, Pyeongchang, er 180 km eystan fyri suðurkoreanska høvuðsstaðin, Seoul.
Peyongchang er fjallabýur, har nógv gomul tempul eru. Kendasta er Woljeongsa-templið.
Í 1953 sungu The Louvin Brothers um Koreakríggið í sanginum From Mother's Arms To Korea.


text:
Listaframsýningin í Býráðssalinum er opin soleiðis 1. des. – 31. des.
gerandisdagar frá 13.00-16.00
John Reynbú hevur listaframsýning í býráðssalinum í Runavík. John er ættaður og uppvaksin í Funningi, hann hevur stóran áhuga í, at mála og tekna og hevur gjørt tað í eini 40 ár.
Tað sum John Reynbú kemur at sýna framm í býráðssalinum í Runavík eru kol tekningar, tekningar ið avmynda náttúruna og náttúrumyndir úr hugaheiminum.
Framsýning verður í býráðssalinum frá 1. Desember – 31. Desember. Frá kl 13.00 - 16.00


text:
Ingi Samuelsen
28.12.2017 - 08:54
Ítróttur > Ítróttur > Fótbóltur
Hollendingurin Virgil van Dijk, sum nú um ársskiftið flytir frá Southampton til Liverpool er millum 10 teir dýrastu fótbóltsspælararnar, ið nakrantíð eru handlaðir.
Sambært fleiri brtskum miðlum, skal Liverpool lata 75 milliónir pund fyri van Dijk. Hann gerst sostatt dýrasti verjuleikari nakrantíð, og kemur inn á nummar 9 millum heimsin dýrastu fótbóltsspælarar nakrantíð.
Listin sær soleiðis út, sambært AFP:
1. Neymar, 1,685 milliardir kronur, frá Barcelona til Paris Saint-Germain í 2017.
2. Ousmane Dembélé, 813 milliónir krónur, frá Dortmund til Barcelona í 2017.
3. Paul Pogba, 747 milliónir krónur, frá Juventus til Manchester United i 2016.
4. Gareth Bale, 716 milliónir krónur, frá Tottenham til Real Madrid í 2013.
5. Cristiano Ronaldo, 672 milliónir krónur, frá Manchester United til Real Madrid í 2009.
6. Gonzalo Higuain, 633 milliónir krónur, frá Napoli til Juventus í 2016.
7. Romelu Lukaku, 630 milliónir krónur, frá Everton til Manchester United í 2017.
7. Virgil van Dijk, 630 milliónir krónur, frá Southampton til Liverpool í 2018.
9. Luis Suarez, 546 milliónir krónur, frá Liverpool til Barcelona í 2014.
10. James Rodríguez, 529 milliónir krónur, frá Monaco til Real Madrid i 2014.
Prísirnir eru tágaldandi keypsprísir, og hædd er ikki tikin fyri inflasjón.
Í summar kemur ein nýggjur leikari væntandi á listan, tá Pais Saint-Germain væntandi yvirtekur leigaða leikaran, Kylian Mbappé. PSG hevur longu avtalað við Monaco at rinda umleið 1,35 milliardir krónur fyri gávuríka spælaran, skrivar Ritzau.


text:
Eftir bókamessuna í Frankfurt í oktober 2013 var kunngjørt á Facebook-síðuni hjá Bókadeild Føroya Lærarafelags: “Stór tíðindi! RAKEL HELMSDAL ER Í UPPSKOTI TIL ALMA_PRÍSIN! Hvørt ár á bókamessuni verður listin við rithøvundum almannakunngjørdur, og beint nú er tíðindaskriv komið frá stovninum um, hvør er í uppskoti.” Eg fekk bæði andaneyð… les meira…. →
Í fyrra blogginum hjá mær um Mentanargrunnin, skrivaði eg, at eg onga starvsløn fái í ár. Hetta skal ikki skiljast sum eitt álop á grunnin. Eg havi nógv at takka Mentanargrunninum fyri. Síðani eg fyrst í 90’unum fekk mína fyrstu 1-mánaða starvsløn, havi eg fingið nógvar gjøgnum árini og serliga… les meira…. →
Fyri nøkrum døgum síðani kundi eg bara konstaterað, at tað ikki hjálpir tær sum listafólk at fáa viðurkenning, í hvussu so er ikki, um tú skalt fáa nakra peningarliga løn at arbeiða fyri. At eg í fjør fekk barnamentanarheiðursløn Tórshavnar Býráðs, var tilnevnd til Barna- og ungdómsbókmentaheiðursløn Norðurlandaráðsins og tilnevnd… les meira…. →
Orkesturdagar í Norðurlandahúsinum Mánamorgunin fóru tvey børn av Debesartrøð spent niðan í Norðurlandahúsið til Orkesturdagar hjá Musikkskúlanum. Hjá tí yngra var hetta fyrsta ferð og tí bæði spennandi og eitt sindur ræðandi. Hvat nú, um hini dugdu nógv betur? Hvat um hann ikki fekk fylgt við?…. Men har gingu ikki… les meira…. →
30. mai kundi eg skriva hesi fantastisku tíðindini: Klandursskrímsl innstillað til nýggju norðurlendsku barna- og ungdómsbókmentavirðislønina Hetta vóru stórtíðindi, sjálvandi, men leingi hevur verið at bíðja, til vit fingu at vita, um vit vóru hepnu vinnararnir ella ikki. Í skrivandi stund vita tit, at tað vóru vit tíverri ikki, men… les meira…. →
Ja, tað mátti koma….. Skuffilsi….. Mentanargrunnurin fær eina millión afturat!!! Jub…øøøøøøhh…. – fyrst av øll: Tað passar ikki! Mentanargrunnurin fær bara pengarnar aftur, sum vóru tiknir úr honum í fjør, tá listafólk, (sum frammaundan eru lægstlønti samfelagsbólkurin yvirhøvur), skuldu spara 20 %, væl meira enn allir aðrir samfelagsbólkar. Ok, Mentanargrunnurin fær… les meira…. →
So hevur undir- ella yvir- ella eitt ella annaðritaða verið í KvF og práta í In Mente í dag 21. mai. kl. 17, og kasta ein stein um tann totala mangulin uppá áhuga fyri barnabókum og klassiskum tónleiki, sum er í føroysku miðlunum (uttan altso In Mente…). Steinurin lappaði, og… les meira…. →
At droyma um at skapa sítt heilt egna, nakað nýtt, nakað óvanligt, og síðani at gera tað til veruleika, er ein fantastiskt uppliving, í hvussu so er meginpartin av tíðini. Tað kenst sum ein góð undabrekka, sum at súkkla í góðveðri oman eina bratta brekku og kenna sólkskinni og vindin… les meira…. →
Aftursvar til Finnur Jensen At Gerhard Lognberg ikki er av hvassastu knívum í skuffuni, tað vita vit, so hansara tollutu viðmerkingar um listafólk, sum fáa stuðul, tá pengarnir heldur átti at verið farnir til Sandoynna, kunnu vit gráta um, men ikki blíva við at gremja okkum um. Móti fávitskuni berjast… les meira…. →
“Vit, sum sita í Løgtinginum, eru fólksins umboð, og tá ið ein so ógvislig reaktión kemur frá fólkinum, so er tað upplagt, at vit eisini stuðla hesum fólkakravi.” Soleiðis skrivar ein av løgtingslimunum í dag í Sosialinum 30. januar. Wauw! sigi eg bara! Har eru møguleikar í hesum! At lesarabrævið… les meira…. →


text:
Orð: Victor Danielsen
Lag: Philip P. Bliss
1. Hvat hjálpir tær, sál, um so heimin tú vinnur,
hvat hjálpir, at ferðin á fold tykist greið!
Um frið ei við Gud gjøgnum Kristus tú finnur,
hvør vónleys og myrk verður tá skjótt tín leið!
Niðurlag:
Hvat hjálpti, hvat hjálpti, at heimin tú vann,
um ei fyri sálina frelsu tú fann!
2. Hvat hjálpir í lættsinni burt sær at venda,
hvat hjálpir í synd seg at gleða í dag!
Tann gleði, tað lættsinni brátt fer at enda,
og syndarin hoyra skal dómstímans slag.
3. Hvat hjálpir í tómari troyst seg at ugga,
hvat hjálpir at líta á menniskjaverk!
Skjótt sært tú ta vón svinna burt sum ein skugga,
skjótt brotnar tann borg, um hon enn tykist sterk.
4. So hoyr tá Guds kall og ei sál tína vága,
men tak móti Jesusi, nú hann er nær!
Hin einasta frelsa, á jørð er at fáa,
sigst ei undan henni, nú her hon býðst tær!


text:
Nýggjar avdúkingar stuðla frágreiðingini hjá Turkalandi um, at ein serligur bólkur av saudiarabarum hevur myrt ein journalist.
Tann 59 ára gamli Jamal Khashoggi var á konsulátinum tann 2. oktober, fyri at fáa greiðu á nøkrum pappírum í sambandi við at hann skuldi giftast.
Hann er kendur sum ein kritikari av stýrinum í Saudi-Arabia, og hevur seinnu árini livað í útlegd í USA av ótta fyri forfylging.
Teir turkisku myndugleikarnir eru vísir í, at journalisturin er myrdur á Saudi-Arabiska konsulátinum í Istanbul.
Og turkisku myndugleikarnir hava sambært bretska miðlinum The Guardian eisini upplýst, at teir vita, at myndirnar frá vakmyndatólunum hjá konsulátinum eru fyribeindar, og at turkisku starvsfólkini fingu frí tann dagin, Khashoggi hvarv.
Kvinnan sum journalisturin var trúlovaður við bað í gjár um hjálp frá amerikanska forsetanum Donald Trump, sambært tíðindastovuni AP.
Um tú veitst okkurt, sum VP ikki veit - skriva so til vp@vp.fo


text:
Sólvá Lindenskov Róadóttir 08.10.2018 (16:15)
Føroyskur Pin-Up kalendari
Heiðrikur á Heygum hevur seinastu tíðina arbeitt við at gera ein pin-up kalendara, hugskotið hevur hann spælt við síðan hann gjørdi húsan, til fløguna hjá Páll Finnur Páll, Førist (2005).
- Eg havi altíð hildi tað verið stuttligt at gjørt Føroyar eitt sindur eggjandi, at verða eggjandi í Føroyum er sæð sum nakað frekt og ljótt, hví tað? Eg haldi sensualitetur er nakað vakurt og nakað man skal feira, sigur Heiðrikur á Heygum.
Heiðrikur á Heygum heldur at tá tað kemur til Føroyska list, verður Føroyska kvinnan ofta lýst sum ein kubbut kona, ið bíðar eftir manninum, ein græseinkja. Hetta sær Heiðrikur á Heygum sum eina avbjóðing, ið hann fegin vil taka av, tí hann heldur at tað manglar at Føroyar verða lýstar á ein eggjandi hátt eisini.
- Ja, sensualitetur er bara ikki nakað Føroyskt, tí haldi eg at eg leggji nógvan dent á tað í mínari list, tað er einki groft, men bara eggjandi og óskyldugt, sigur Heiðrikur á Heygum.
Heiðrikur á Heygum legði eitt uppslag út á Facebook, og vísti á hugskotið, fyri at vita um áhugin fyri einum slíkum kalendara var til staðar. Tað vísti seg at næstan 300 fólk á hansara Facebook vanga vildu fegin hava ein slíkan kalendara, viðmerkingarnar vóru nógvar og jaligar, har onkur enntá skeyt upp at teir kundu selt í Danmark eisini, ella brúkast sum íblástur til tatoveringar.
Skjótt eftir fór Heiðrikur á Heygum í gongd við at mála pin-up kalendaran, sum ikki skal takast ov álvarsligt. Av tí at Føroyar kunna verða meira eggjandi, er hetta ein stuttligur máti at gera tað uppá, við einum pin-up kalendara, heldur hann.
- Nationalisma skal Ikki takast for álvarsamt, man skal duga at flenna eftir sær sjálvum eisini, sigur Heiðrikur á Heygum, sum viðmerking til kalendaran.
Kalendarin er málaður eins og pin-up kalendarar vóru í 50’unum, tað er mála út frá føroysku klæðunum, sum føroyingar hava at vísa sín samleika og sína mentan við.
- Føroysku klæðini eru ógvuliga vøkur, men eg loyvdi mær at spæla eitt sindur við tey, gera hann meira eggjandi. Eg haldi at fólk halda tað verða ordiliga stuttligt, nakað sum ongantíð er gjørt áður, sigur Heiðrikur á Heygum.
Kalendarin kemur vónandi í handlarnar í Novembur, alt eftir hvussu leingi tað tekur at prenta, sigur hann til síðst.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Agnar Frederiksen
13.01.2018 - 19:34
Ítróttur > Ítróttur > Fótbóltur
Tottenham sendi í kvøld Everton heim frá London við einum 4-0 tapið.
Tað var heimaliðið sum sat á dystinum allatíðina, og til tíðir spældi Tottenham framúr væl. Einsamalla málið í 1.hálvleiki kom, tá Son Heung-min setti bóltin í málið eftir 25 minuttir. Harvið heldur kanturin frá Suður Korea fram við at skora fyri Tottenham. Everton royndi at svara aftur, men hóast Everton hevði nýggja áleyparan Cenk Tosun við fyri fyrstu ferð, so megnaði Everton so at siga ikki at skapa nakað frameftir.
Tottenham legði sera væl út í 2.hálvleiki, og bert tveir minuttir vóru farnir, tá altíð vandamikli Harry Kane skoraði til 2-0. Tá ein tími var leiktur, var toppskjúttin í Premier League aftur á blettinum. Harry Kane hevur nú skorað 20 mál í Premier League hetta kappingarárið. Tà tíggju minuttir restaðu í staðfesti Christian Eriksen sigurin við góðum málið.
Tottenham er nú ájavnt í stigum við Liverpool, sum er á fjórða plássi. Liverpool hevur betri málúrtøku, og skal í morgin leika ímóti Manchester City. Everton er á níggjunda plássi í Premier League.


text:
Petur Heðin tosar við Heðin L. Olsen, um teir 100 frí í gjár.
Tag: Heðin L. Olsen
Heðin Olsen nýtt føroyskt met og juniormet í 100 frí við 53.37
Heðin L. Olsen úr Ægir setti í áðni nýtt føroyskt met og juniormet í 100 frí á langbana við tíðini 53.37. Pál Joensen átti gamla føroyska metið frá 2009, ið var 53.55, meðan Heðin sjálvur átti juniormetið frá EJM í fjør, har hann svam 53.98. Heðin hevur sostatt betra metið hjá Páli við 18/100 sek og 61/100 sek av juniormetinum – meira enn eitt hálvt sekund.
Continue reading Heðin Olsen nýtt føroyskt met og juniormet í 100 frí við 53.37
Skjótari enn Pál í 200 frí
Handskin er kastaður ! 😀
Dánjal lærir at spæla sjavs
Havnarmaður, say no more. Deiligur avslappaður stemningur annars, her ‘lige før slaget’.
Heðin 23.66 og undir kravtíð til EJM
Heðin L. Olsen úr Ægir vann beint nú 50 frí á Oyggjaleikaúttøkustevnuni í Havn, við tíðini 23.66 har kravtíðin hjá hansara árgangi 1994 til evropeisku meistarastevnuni í Beograd í summar er 23.85. Tey eru so nú í øllum førum fýra sum eru klár at fara til Beograd: Birita Debes úr FLOT, Magnus Jákupsson úr Havnar Svimjifelag, Cecilia Eysturdal úr Ægir, og nú eisini Heðin. Sí úrslit.


text:
Lønarpolitikkur
Inngangur
Politikkurin ásetur stevnu og leiðreglur hjá Norðoya Sparikassa um løn, pensjónspolitikk og leiðreglur fyri, hvussu fráfaringarsamsýning verður latin.
Lønarpolitikkurin verður lagdur fram, eftir at nevndin hevur samtykt hann, fyri umboðsráðið.
Grundarlag
Lønarpolitikkurin er grundaður á lóg um fíggjarligt virksemi § 71, §§ 77a-d og kunngerð um lønarpolitikk og upplýsingarskyldur um lønir í fíggjarvirkjum.
Lønarpolitikkur
Politikkur viðvíkjandi løn og pensjón og leiðreglur fyri pensjónspolitikk og fráfaringarsamsýning fyri nevnd, stjórn, starvsfólk, hvørs virksemi hevur stóra ávirkan á váðaprofilin hjá Norðoya Sparikassa (týðandi váðatakarar) og fólk í eftirlitsstørvum hjá Norðoya Sparikassa.
Lønarpolitikkurin miðar eftir at reka lønarpolitikk og lønarsiðvenju, sum samsvarar við og stimbrar sunna og effektiva váðastýring í Norðoya Sparikassa.
Nevnd og stjórn
Variablir lønarpartar verða ikki goldnir nevnd og stjórn, hvørki sum løn, partabrøv, ábyrgdarfæ, forkeypsrættur (optiónir), pensjón ella onnur samsvarandi skipan.
Týðandi váðatakarar
Variablir lønarpartar verða ikki goldnir starvsfólki, hvørs virksemi hevur stóra ávirkan á váðaprofilin hjá Norðoya Sparikassa (týðandi váðatakarar), hvørki sum løn, partabrøv, ábyrgdarfæ, forkeypsrættur, pensjón ella onnur samsvarandi skipan.
Starvsfólk í eftirlitsstørvum
Variablir lønarpartar verða ikki goldnir starvsfólki, sum hava um hendi eftirlitsvirksemi, hvørki sum løn, partabrøv, ábyrgdarfæ, forkeypsrættur, pensjón ella onnur samsvarandi skipan.
Lønarnevnd
Lønarnevndin er øll nevndin í Norðoya Sparikassa.
Ábyrgd
Ábyrgd av politikkinum hevur stjórn sparikassans.
Endurskoðan
Nevndin gjøgnumgongur lønarpolitikkin einaferð um árið og fremur neyðugar tillagingar.
Umboðsráðið
Lønarpolitikkurin skal góðkennast á umboðsráðsfundi sparikassans.
Seinast dagført
Góðkent á umboðsráðsfundi sparikassans tann 18. apríl 2013.


text:
Tíðindi
14. november 2017
Hetta er eisini nakað vit síggja í Føroyum; tó haldi eg, at hetta er ikki nakað vit seta orð á. Vit gita, men hava ikki nakað at hava tað í, vit mugu leita til grannalondini. Orsøkir til angist kunnu vera ymiskar og ikki altíð so djúptgangandi. Av og á er tað bert at práta við onkran, ið man hevur álit á, ið er nokk til at koma víðari. Tað eru tó eisini børn, ið eru so ring av angist, at tey ikki koma í skúla. Hetta kenna vit til, tað er tó ikki altíð so, at angist er orsøkin.
Eg var til ein fyrilestur hjá Lise Andresen um angist, og hvat angist ger við børn og ung. Angist hevur nógv ymisk andlit og nógv ymisk eyðkenni. Tað góða er tó, at viðgerðin er tann sama, tó við einum tvisti, alt eftir hvør orsøkin er, og um sjúka er knýtt afturat.
Lise Andresen kom inn á nøkur sera áhugaverd og spennandi sjónarmið í samband við angist. Lise Andresen arbeiðir sum barna- og ungdómssálarfrøðingur í Keypmannahavn, og hevur gjørt tað í mong ár. Hon sær alt fleiri foreldur koma við sínum børnum, tá tað ikki er tørvur á tí. Foreldur ynskja tað besta fyri síni børn og vilja tí rudda slóð fyri einhvørjari avbjóðing, ið tey møta á vegnum. Hetta ger, at tey ikki duga at møta avbjóðingum og í staðin gerast bangin fyri teimum, og halda, at tey kunnu og duga ikki at møta teimum sjálv.
Eitt annað sjónarmið, sum hon vísti á, var, at øll, bæði vaksin og børn, eru ov nógv í einum ella øðrum skíggja; hetta viðførir, at børn ikki læra og duga tí ikki at lesa andlitsbrøgd longur, hvørki hjá vaksnum ella børnum. Hetta ger tey sosialt handikappað, sum kann føra til angist.
Eitt tað mest áhugaverda, sum hon kom inná, var evnið: dreingir og angist. Í fleiri ár hevur tað verið soleiðis, at gentur hava átt størsta prosent-talið av angisttølunum, men her er broyting við at koma í. Afturat hesum er man farin at hyggja at ógvusligum dreingjum, tí gransking vísir, at tað nokk er samband millum angist og vreiði hjá dreingjum. Dreingir goyma sína vreiði við at gerast ágangandi. Her vantar meiri gransking, men hetta er heilt avgjørt ein áhugverd útsøgn, tí vit síggja hesar dreingir í skúlaverkinum uttan at vita, hví teirra atburður er, sum hann er.
Hon legði eisini dent á, at tað er týdningarmikið, at vit tosa við okkara børn, tí tey fanga/hoyra nógv gjøgnum dagin, og tað er ikki altíð, at tey skilja samanhangin í tí tey hoyra, og tað kann føra til angist. Okkara góða samvera við børnini hjálpir teimum undan snávingarsteinunum, ið eru. Okkara holdliga og andliga samvera við børnini er tað týdningarmesta í arbeiðinum ímóti angist.
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Í kvøld spælir heimskendi hittbólkurin Aqua á Summar Festivalinum. Aqua fekk rungandi gjøgnumbrot við sanginum »Barbie Girl« í 1996, og eftir tað høvdu tey eina langa røð av hittum.
Nú eru tey í Aqua komin til Føroya á fyrsta sinni at framføra. Tað verður á Summar Festivalinum í kvøld.
René Dif, sum er annar sangarin í Aqua, hevur ferðast regluliga til Føroya seinastu árini – hann hevur vinfólk – og hann er fegin um, at nú er bólkurin við honum, og at tey umsíðir skulu framføra á føroyskum palli.
– Vit hava ongantíð ljóðað betur, enn vit gera nú, sigur René Dif.
Aqua: Vit hava ongantíð spælt betur
Samrøða við René Dif, annar sangarin í Aqua sum fer á pallin klokkan 22
Í kvøld spælir heimskendi hittbólkurin Aqua á Summar Festivalinum. Aqua fekk rungandi gjøgnumbrot við sanginum »Barbie Girl« í 1996, og eftir tað høvdu tey eina langa røð av hittum.


text:
Fyrilestur eftir Knud Simonsen, lektari í havfrøði á Náttúruvísindadeildini á Fróðskaparsetri Føroya.
Báðumegin seinasta túsundársskifti varð fleiri ferðir frammi um at ala á streymasjógvi, og fór Náttúruvísindadeildin í samstarvi við fleiri virkir og stovnar undir at kanna hvussu samspælið er millum eina alinót og rák.
Í fyrilestrinum verður greitt frá úrslitini frá fyrstu skriviborðsútrokningunum og frá mátingum og upptøkum við modellum í royndarbrunnum, umframt frá mátingum, sum eru gjørdar av aliringum í vinnuligari drift.
Fyrilesturin, sum sjónvarpssending, kann takast niður her.
Tilfarið er væl egnað, sum íblastur og kunning til læraran og til hægri undirvísing.


text:
Ert tú áhugað/ur at kenna teg betur - í húðrøkt og kropsrøkt, í smyrsli og seta upp hár, í klædnamóta og klædnastíli, í lættari rørslu? Ert tú áhugaður í sálarfrøði, sølu og tænastu?
So kemur tú á Vælverubreytina.
Endamál:
Vit arbeiða við vakurleika og vælveru. Samstundis sum vit leggja dent á likamligu og kensluligu búningina sum tannáringur.
Vit arbeiða við:
Húð- og kropsrøkt, kyn og kenslum, sjálvsfatan, leggja make up - har arbeitt verður við ymsum tíðarskeiðum, at seta hár upp, at geva andlits- og høvdmassagu, at finna júst rætta klædnastílin til tín og eisini litlæru.
Ástøði:
- Sálarfrøði
- Søla og tænasta
Á rørsluliga partinum arbeiða vit við:
- Arobic/fitness
- Mindfullness
- Joga
- Meditatión
Vit miðja ímóti at gera eina framførslu “eitt show” við skúlaársenda, ið fevnir um posering, makeup, hár, klæðir, tónleik og fotoshot/myndatøku. Her arbeiða vit í tøttum samstarvi við aðrar breytir.
Starvsleið:
So gongur tú við einum stylisti, make up artisti, kosmetologi, frisøri, lívsstíls”coach” ella líknandi í búkinum, ella hevur tú áhuga í hesum økjum, so er hetta júst rætta breytin til tín.


text:
Orð og lag: John Willard Peterson
Týtt: Árni Jacobsen
Upprunaheiti: In pleasant places
1. Jesusi er signað at fylgja,
gott at kenna, at hann er nær.
Kærleiksfult hann leið mína leggur,
undurfull hans leiðsla er mær.
Niðurlag: Til grønar eingir Jesus meg leiðir,
eins og hirði við seyðinum fer.
Til grønar eingir við hvíldarvøtnum
– sælan frið tað í sálina ber.
2. Hóast stormskýggj himmalin myrkja,
ei at óttast nýtist mær tá.
Hjá mær er hann tá til at hjálpa,
hoyrir, tá eg kalli hann á.
3. Ein dag brátt til Himmals eg fari,
leiddur trygt av hansara hond.
Tá við mínum eygum í gleði
skoði eg tey ævigu lond.


text:
Germansku málini eru ein grein av indo-evropeisku málfamiljuni. Størstu germansku málini eru enskt og týskt, sum eru móðurmál hjá umleið 340 og 120 miliónum fólkum ávíkavist. Onnur týdningarmikil mál umfata lágtýsk mál, herundir niðurlendskt, og skandinavisk málini danskt, norskt og svenskt
SIL-Tjóðlívsfrøðin hevur yvirlit yvir 53 ymisk germansk mál og málføri.
Teirra felags forfaðir er Felags germanskt, helst talað í miða 1. ártúsundi f.Kr. í Jarnaldarevropa. Felags germanskt og allir tess eftirkomarar eru eyðkend av fleiri serligum málfrøðiligum sereyðkennum. Mest kenda er hjáljóðabroytingin kend sum Grimms lóg. Fyrstu germansku málførini koma inn í søguna við germanskum ættbólkum, ið seta seg niður í norðara Evropa fram við markið við Rómverska ríkið frá 2. øld.


text:
Brúka havnakortið hjá SIRI
Siri er eisini til menn!
Vælkomin til SIRI
tí tú ert nakað serligt.
Góðska
SIRI stendur fyri góðsku
Tænasta
SIRI veitir tær bestu tænastuna
Besta vøruúrval
Hjá SIRI hevur hvør vøra sína orsøk
Besta gávan
Tær bestu gávurnar til alla familjuna
Alt hetta nýggja
- hugleiðingar eftir Poul Clementsen
Tíðindi
Tað nýggjasta
Góð ráð til brúðarundirklæðir
Við røttu brúðarundirklæðunum, fert tú uttan iva at kenna teg væl frá innast til uttast. Við merkjunum Marie Jo, Calvin Klein og Prima Donna vilja vit hjá SIRI hjálpa tær at finna tað fullkomna settið. Vit hava eitt stórt úrvæl av vøkrum settum, ið fáa ta bestu útgávuna av tær fram á stóra degnum.read more
Eyka D-vitamin til myrku tíðina!Myrka tíðin og veturin er okkum í møti. Hetta viðførður at vit fáa lítið og einki sólarljós hesar mánaðarnar, samstundis pakka vit okkum inn í troyggjur og jakkar, so at sólarljósið ikki nær húðina. Tískil er tað skjótt til at vit kunnu fáa undirskot av D-vitamin, tá... read more
Hugnakvøld og fyrilestur um húðrøkt
Serfrøðingur frá Beauté Pacifique er á vitjan og hevði fyrilestur um húðrøkt. Fleiri vóru til væleydnað hugnakvøld í SIRIread more
No Results Found
The page you requested could not be found. Try refining your search, or use the navigation above to locate the post.


text:
Marin Eidesgaard
31.03.2015 - 17:37
Týska flogfelagið Lufthansa, sum eigur lágprísfelagið Germanwings, hevur nú sett 380 mió. evrur til síðis, sum svarar til 2,1 milliardir krónur. Tað skal partvís nýtast sum endurgjald til avvarandi í flogvanlukkuni hjá Germanwings fyri viku síðani.
Nógvi peningurin fer eisini til onnur møgulig endurgjøld hjá Germanwings og Lufthansa.
Lufthansa hevur samstundis avlýst 60 ára hátíðarhaldið, ið skuldi vera 15. apríl. Hetta av respekt fyri ofrunum, skrivar Lufthansa í einum tíðindaskrivi. Tveir dagar seinni, 17. apríl, er ætlanin at hava ein stóra minningarløtu fyri týsku ofrunum í Kölner Dom.
Í meðan hevur bjargingararbeiði í suðurfronsku Alpunum hildið á fram, og bjargingarmenninir hava nú gjørt ein veg, so bilar fáa koyrt heilt tætt uppá leivdirnar av flogfarinum, sum man bert hevur kunnað flogið ella gingið til áðrenn. Tað skrivar tv2.dk
Higar til eru funnin dna-spor frá 80 av teimum 150 ofrunum. Arbeiðið er torført, tá einki av líkunum er funnið heilt, og líkpartarnir eru spjaddir yvir eitt øki, ið er tveir ferkilometrar.
Sambært franska presidentinum Hollande verða øll ofrini eyðmerkt, áðrenn vikan er úti. Granskararnir á staðnum vænta tó at finna dna-spor til restina av líkunum, nú koyrast kann til økið.
Hin svarta boksin umborð á flogfarinum er enn ikki funnin, og sambært leiðsluni handan bjargingararbeiðið halda teir fram við at leita, til hon er funnin.


text:
Heini Fosaa stillar upp fyri Sambandsflokkin
15. august 2015
Heini er føddur í 1967, og er uppvaksin og búsitandi í Tórshavn
Útbúgvin Innan timbur og byggitilfar.
Seinastu 23 árini havi eg starvast sum stjóri í og eigari í P/F Havnar Timburhandli og 2x3.
Heini sigur, at vit hava øll okkara hjartamál, hvørt tað so er innan vinnulív, sosiala økið, umhvørvið ella mentan.
Mín sannføring er, at einki samfelag verður væl fyrisitið, við útgangstøði í einari einsamallari politiskari hugmynd. – um stýrt verður uttan fyrilit, er vandi fyri, at partar av samfelagnum verða fyri vanbýti og fella í órøkt.
Stevnuskrá Sambandsfloksins byggir á frælslyndi og samfelagssinni - hugtøk, sum geva rúm fyri tí fríða framtakseminum og rúmar karmar fyri vinnulívið at virka innan - sum tryggja okkum eitt sunt samfelag - sum veitir okkum rættartrygd og rættvísi - og samstundis hevur evnini og viljan at taka sær av borgarum sínum.
.... Eitt samfelag fyri øll!
Heini sigur víðari, at hetta er ein skrá, sum hann tekur fult undir við, og vil virka fyri at føra út í lívið. Hann hevur tí gjørt av at stilla upp fyri Sambandsflokkin til løgtingsvalið 1. september 2015.
RN
Aftur


text:
Betri vinir – Fri for Mobberi
Felagsskeið tann 16. Novembur í Norðurlandahúsiðnum, tilmelding hjá Barnabata.
Vit viðmæla at øll starvsfólk sleppa á skeið. Eftir nærri avtalu kann ein Betri vinir – Fri for Mobberi skeiðshaldari koma út til ráðleggingardagin.
Um tit ynskja at hoyra nærri, eru tit vælkomin at seta tykkum í samband við okkum á runa@barnabati.fo ella 532011.
Les meira á barnabati.fo/betrivinir
Betri vinir – Fri for Mobberi dagstovnakuffertið er eisini væl egna til frítíðarskúlar og forskúlar.
#Barnabati, #Maryfonden og #RedBarnet standa fyri verkætlanini. #betrivinir #friformobberi
Høvuðsstuðul: Betri
Stuðlar: Mentamálaráðið og Føroya Pedagogfelag


text:
Á tingfundinum í morgin, setur Kristina Háfoss munnligan fyrispurning til Jørgen Niclasen viðvíkjandi manglandi sáttmála við kommunurnar um fígging av eldraøkinum
Munnligur fyrispurningur til Jørgen Niclasen, landsstýrismann viðvíkjandi manglandi sáttmála við kommunurnar um fígging av eldraøkinum
1. Hví er sáttmálin millum landið og kommunurnar um fígging av eldraøkinum ikki undirskrivaður enn?
2. Hvat er eftir at semjast um?
3. Væntar landsstýrismaðurin, at innihaldið í sáttmálanum verður broytt, tá umræður uppgávur ella upphædd, í mun til tað, ið varð kunngjørt í fjør?
4. Nær væntast uppgávubýtið millum landið og kommunurnar viðvíkjandi eldraøkinum og heimarøktini at verða nágreinað og greitt?
5. Kann landsstýrismaðurin tryggja, at kommunurnar ikki verða álagdar uppgávur, ið landið ikki hevur røkt, áðrenn ábyrgdin varð flutt frá landi til kommunurnar?
6. Kann landsstýrismaðurin tryggja, at um so er, at kommunurnar fáa álagt nýggjar uppgávur, í sambandi við eldraøkið ella heimarøktina, at kommunurnar fáa samsvarandi inntøkur frá landinum?
7. Nær væntast sáttmálin at verða undirskrivaður?
Viðmerkingar
1. januar 2015 valdu samgongan og landsstýrið at leggja eina grundleggjandi vælferðar-tænastu út til kommunurnar at taka sær av. Talan er um alt eldraøkið og heimatænastur til fólk í øllum aldri.
Sera nógvir “leysir endar” vóru í málinum, og eru tað enn. Hetta var m.a. lýst í álitinum, tá fíggingin av eldraøkinum varð viðgjørd í Løgtinginum – sí http://www.logting.fo/files/casestate/14585/012.14%20Alit%20endurgjald%20til%20kommunur.pdf
Hóast økið nú er kommunalt, og kommunurnar skulu hava góðar 400 mió. kr. í øktum útreiðslum og fleiri inntøkur frá landinum, so er sáttmáli um fígging av eldraøkinum framhaldandi ikki undirskrivaður.
Tað er sjálvandi ikki nøktandi – hvørki fyri landið ella kommunurnar – at sáttmáli ikki varð undirskrivaður millum land og kommunur áðrenn 1. januar 2015, og helst áðrenn samgongan við lóg samtyktið málið í fjør.
Fyri at fáa lýst málið verða hesir spurningar settir landsstýrismanninum.
Á Løgtingi, 10. februar 2015
Kristina Háfoss


text:
Viðtøkur fyri næmingaráðið í Sørvágs skúla
§1 Navn
Navnið á næmingaráðnum er "Næmingaráðið í Sørvágs skúla"
§2 Endamál
Stk. 1
Næmingaráðið hevur til uppgávu at arbeiða fyri áhugamálum hjá næmingum í skúlanum innan hesi øki:
- Viðurskifti, ið hava við skúlagongdina at gera
- Fysisku karmarnir á skúlanum
- Sosial viðurskifti
- Skúla-gerandidagurin
Stk. 2
Næmingaráðið hevur ikki rætt við at viðgerða persónsmál um lærarar ella næmingar.
§3 Skipan av næmingaráði
Stk. 1
Í næmingaráðnum eru eitt umboð og eitt eykaumboð úr hvørjum flokki frá 5.-10. flokk.
Stk. 2
Leiðsla skúlans hevur eitt umboð í skúlastýrinum. Uppgávan hjá leiðsluni er at vegleiða næmingunum í nevndararbeiðnum. Leiðslan hevur ikki atkvøðurætt í næmingaráðnum.
Stk. 3
Næmingaráðið skipar seg við formanni, næstformanni, skrivara, og vanligum limum.
Stk. 4
Næmingaráðið kann seta smærri arbeiðsbólkar, at arbeiða við ítøkiligum málum og uppskotum, ið síðani kunnu leggjast fram fyri ráðið.
Stk. 5
Næmingaráðið skal minst eina ferð árliga, koma á skúlastýrisfund at geva eina frágreiðing um virksemi hjá næmingaráðnum. Næmingaráðið kann eisini leggja uppskot fram fyri skúlastýrið.
Stk. 6
Næmingaráðið er viðtøkuført, um minst 2/3 av limunum eru til staðar á fundinum.
§4 Val
Stk. 1
Val til næmingaráðið er skjótast gjørligt eftir at nýtt skúlaár er byrjað. Tó skal valið verða hildið í seinasta lagi, tá ið heystfrítíðin byrjar. Nýggja næmingaráðið tekur við beinanvegin eftir valið.
Stk. 2
Leiðsla skúlans skipar fyri valinum til næmingaráðið.
§5 Fundir í næmingaráðnum
Stk. 1
Fundir skulu verða í næmingaráðnum minst fýra ferðir um árið.
Stk. 2
Næmingaráðið skrivar fundarfrágreiðing til hvønn fund. Fundarfrágreiðingin skal verða tøk til allar næmingar skúlans.
Stk. 3
Allir fundir í næmingaráðnum skulu hava eina dagsskrá. Formaðurin ger hesa dagsskrá, og kunnar hinar limirnar um hana, seinast 3 dagar fyri fundin.
Stk. 4
Allir næmingar skúlans kunnu koma við punktum til dagsskránna hjá næmingaráðnum. Hesi skulu verða formanninum í hendi, minst eina viku undan fundinum.
Stk. 5
Formaðurin leiðir skúlastýrisfundirnar í samráð við leiðsluumboðið. Um formaðurin ikki er til staðar, leiðir næstformaðurin fundin.
Stk. 6
Fundarleiðarin hevur ræt til at burturvísa limir av fundi, um hesir sýna óhøviskan atburð.
§6
Broytingar í viðtøkunum skulu góðkennast av skúlaatýrinum og av minst 2/3 av næmingaráðnum.


text:
Landssjúkrahúsið hevur kortini valt at leingja sáttmálan við Kristján Skúla Ásgeirsson.
Landssjúkrahúsið hevði ætlað at flyta skurðviðgerðina av kvinnum við bróstkrabba til Danmarkar, og tí varð sáttmálin við Kristján Skúla Ásgeirsson ikki longdur upprunaliga. Men nú sigur Landssjúkrahúsið á ls.fo, at Landssjúkrahúsið kortini hevur valt at leingja sáttmálan við læknan.
– Landssjúkrahúsið hevur í seinastuni kannað møguleikarnar at flyta viðgerðina av bróstkrabbasjúklingum til Danmarkar í eina pakkaviðgerð, eins og føroyskir sjúklingar við øðrum krabbasjúkum fáa. Men ivamál førdu við sær, at Landssjúkrahúsið ikki vildi bíða longur og tí valdi at leingja avtaluna við Kristján Skúla, siga tey á heimasíðuni.
Landssjúkrahúsið fer frameftir at hava tætt samskifti við Krabbameinsfelagið um at framtíðartryggja sjúklingagongdina hjá bróstkrabbasjúklingum.


text:
Hvat siga tit nú, Aksel og Rigmor?
Pensjónsnýskipanin sum er send til hoyringar inniheldur nógv av tí, sum Akesl V. Johannesen og Rigmor Dam ávaraðu ímóti fyri fýra árum síðani.
Landsstýrið hevur, saman við Sjálvstýrinum sent eitt uppskot um eina nýggja pensjónsskipan til hoyringar. Eg havi enn ikki sæð lógaruppskotini, men út frá tí sum er sagt um málið, er ikki sørt, at tankarnir leita fýra ár aftur í tíðina.
Í desember 2013 skrivaðu Aksel V. Johannesen og Rigmor Dam ein longri kronik í Sosialinum, har greitt varð frá muninum ímillum tað sum táverandi samgonga ynskti á pensjónsøkinum og tað sum Javnaðarflokkurin ynskti. Greinin var býtt í tveir partar, har annar parturin hevði yvirskiftina: ”Samgongan: Hvør sætir sær!” og hin parturin hevði yvirskriftina: ”Okkara boð: Felagsskapur fram um sjálvsøkni!”
Hvaðani tey høvdu upplýsingarnar um, hvat samgongan ynskti, er ikki gott at vita, tí tá var framvegis eingin semja gjørd á pensjónsøkinum, men tað er løgið at síggja, hvussu nógv uppskotið sum tey nú hava sent til hoyringar líkist tí, sum tey tá ávaraðu ímóti.
Ávaraðu ímóti persónligari uppsparing
Hvør munurin var á kósini hjá samgonguni og henni hjá Javnaðarflokkinum fingu lesararnir at vita longu í fyrsta setningi í greinini. Hann ljóðaði soleiðis: ”Nú allir løntakarar skulu tvingast at rinda 15 prosent til egna eftirløn, brýtur samgongan bæði meginregluna um samhaldsfasta fólkapensjón og sosialu kontraktina, sum eyðkenna norðurlendsku vælferðarsamfeløgini.”
Seinni í greinini stóð: ”Samgongan krevur, at øll rinda 15 prosent av lønini til egnu persónligu pensjón. Fyrsta prosentið komandi ár, síðan eitt prosent árliga, til øll eru komin á mál í 2028. Hetta nívir sjálvsagt meinast hjá lágløntum, sum ikki hava megnað at spara nakað upp higartil. Tá partarnir á arbeiðsmarknaðinum fara til samráðingarborðið, er tískil vandi fyri, at feløgini hjá tíma- og lágløntum mugu leggja alt upp á pensjónina fleiri ár fram í tíðina. Hetta merkir, at stættarmunurin og ójavnin í samfelagnum økist.”
Spurningar til Aksel og Rigmor
Eg fari at spyrja Aksel og Rigmor hesar spurningarnar:
Er tað ikki so, at tit nú ætla, at øll skulu rinda 12 prosent av lønini til egna persónliga pensjón?
Halda tit framvegis, at hetta fer at níva meinast hjá lágløntum, sum ikki hava megnað at spart nakað upp higartil?
Tá partarnir á arbeiðsmarknaðinum fara til samráðingarborðið, er tá ikki vandi fyri, at feløgini hjá tíma- og lágløntum mugu leggja alt upp á pensjónina fleiri ár fram í tíðina?
Verður eitt úrslit av hesum ikki, at stættarmunurin og ójavnin í samfelagnum økist?
Dýr og fløkt at umsita
Aksel og Rigmor ávaraðu eisini um, at nýggja pensjónsskipanin hjá undanfarnu samgongu fór at verða dýr og fløkt at umsita. Tey skrivaðu: ”Nýggja pensjónsskipanin verður umsitingarliga fløkt og kostnaðarmikil. Hvør borgari skal hava sína egnu pensjónskonto (polisu), sum skal umsitast. Eisini verður umsiting av, at í mesta lagi 15 prosent kann vera kapitlapensjón, 45 porsent lívrenta og 40 prosent ratupensjón.”
Og eg spyrji: Halda tit framvegis, at tað slagið av pensjónsskipan, sum nú er send til hoyringar, er fløkt og kostnaðarmikið at umsita?
Er ætlanin at hvør borgari skal hava sína egnu pensjónskonto (polisu), sum skal umsitast?
Verður øll uppsparingin útgoldin sum lívrenta, ella verður ein partur kapitalpensjón og ein partur ratupensjón – og hvat merkir tað fyri umsitingina?
Avtaka fólkapensjónina
Viðvíkjandi spurninginum um at mótrokna persónligu eftirlønina í fólkapensjónini vóru Aksel og Rigmor eisini rættiliga avgjørd. Tey skrivaðu: ” Persónliga eftirlønin og onnur inntøka verður mótroknað í fólkapensjónini – og av grundupphæddini. - Umframt, at hetta krevur umsiting, merkir tað, at samgongan, sum fyrsta landið í norurlondum, avtekur fólkapensjónina, sum vit kenna hana í dag.”
Og eg spyrji: Út frá omanfyristandandi, eru tit so ikki, sum fyrsta land í norðurlondum, við at avtaka fólkapensjónina, sum vit kenna hana í dag?
Stendur ikki í pensjónsuppskotinum, at grundupphæddin er tað fyrsta sum minkar, tá aðrar inntøkur vaksa?
Stakkalahjálp
Aksel og Rigmor skrivaðu, at táverandi samgonga ætlaði, at bert tey sum ikki høvdu fulla lívsinntøku, fóru at fáa fulla pensjón frá tí almenna. Harvið bleiv samhaldsfasti aðaltankin um, at øll skulu fáa fólkapensjón ónasæð inntøku, at verða sleptur, og ”eyðmýkjandi olmussutankin, ella stakkalahjálpin,” fór at verða sett í verk aftur í Føroyum.
Og eg spyrji: Hvør fer eftir nýggja uppskotinum at fáa fulla pensjón frá tí almenna?
Er samhaldsfasti aðaltankin sleptur?
Verður olmussutankin (ella stakkalahjálpin) sett í verk aftur í Føroyum?
Milliardir av landinum
Ein annar trupulleiki, sum Aksel og Rigmor hildu seg síggja við tí, at fólk skuldu spara upp til egna eftirløn var, at nógvir pengar fóru av landinum. Tey skrivaðu:
”Tað er óheppið fyri føroyskan búskap, at 15 prosent av øllum lønum, ella 1,1 mia. árliga, verður send beint av landinum umvegis eftirlønarfeløgini. Meðan útlendsk eftirlønarfeløg brúka eftirlønaruppsparingarnar til stórar íløgur í lokala búskapin og útbyggingar av samfeløgunum, har tey hoyra heima, senda føroysk eftirlønarfeløg nærum allan kapital av landinum.”
Um 15 prosent svara til 1,1 mia., so svara 12 prosent til knappar 900 mió. Og eg spyrji: Hvat ætla samgongan og Sjálvstýri at gera, fyri at hasar 900 milliónirnar, sum føroyskir lønmóttakarar verða tvingaðir at spara upp, ikki verða send av landinum?
Hava snara 180 stig
Eg havi sum sagt ikki lisið uppskotini, sum nú eru send til hoyringar, so hetta sum eg her havi skrivað byggir á tað, sum landsstýrið og Sjálvstýri hava fráboðað, og á eina fýra ára gamla kronik hjá Aksel og Rigmor, har tey við sera sterkum vendingum ávaraðu ímóti nógvum av tí, sum tey nú ætla sær at seta í verk.
Helgi Abrahamsen


text:
Blákollan er ætlað sum ein hjálp til skriving í føroyskum. Tilfarið hóskar til 3. flokk, men kann sjálvandi eisini nýtast í øðrum sambandi. Bókin er til at skriva í, soleiðis at børnini kunnu geva henni sín persónliga dám. Eykastykki at loysa eru aftast í bókini. Endamálið við bókini er at venja børnini at arbeiða og hugsa sjálvstøðugt.Á skrivibókarøðini eru tilsamans 8 bøkur, ið eru ætlaðar til skrivivenjingar í 1. – 7. flokki. Læraravegleiðingar eru til allar bøkurnar.
Bókin er ætlað skrivligum føroyskum í 7. flokki. Á bókini eru bæði bundnar og óbundnar, skrivligar og munnliga...
Bókin er ætlað skrivligum føroyskum í 6. flokki. Á bókini eru bæði bundnar og óbundnar, skrivligar og munnliga...
Bókin er ætlað skrivligum føroyskum í 5. flokki. Á bókini eru bæði bundnar og óbundnar, skrivligar og munnliga...
Bókin er ætlað skrivligum føroyskum í 4. flokki. Í bókini eru bæði bundnar og óbundnar, skrivligar og munnliga...
Sóljan er ætlað sum ein hjálp til skriving í føroyskum á byrjanarstigi. Bókin er til at skriva í, soleiðis at ...
Á hesi bók eru savnaðar læraravegleiðingar til skrivibøkurnar Sóljuna, Smæruna, Summardáan og Blákolluna. Alla...
Summardáin er ætlað sum ein hjálp til skriving í føroyskum. Tilfarið hóskar til 2. flokk, men kann sjálvandi e...


text:
13. februar 2018
Í dag hava vit verið í Látrinum og sligið pottar. Vit byrjaðu við lissukapping. Vit skuldu sláa seks pottar. Børnini vóru í fimm bólkum, og hvør bólkur skuldi sláa ein pott. Tann sætta pottin skuldu tey vaksnu sláa. Børnini tóku uppgávuna í størtsa álvara og skemtaðu sær óført. Tess longri onkur slóð við síðuna av, tess stuttligari hildu tey tað vera. Tá potturin brotnaði var góðgæti í - góður dagur í dag! :) Tey vaksnu fingu eisini bind fyri eyguni og vóru mæld ofta runt. Onkur vaksin fór púrasta útav kós, og børnini heppaðu hart og týðiliga. Til millummála fingu vit føstulávintsbollar við róma og fromagu.
Framhaldandi góða føstulávint!
Sí myndir her


text:
Tíðindasavn
Aðalfundur 23. oktober7. oktober 2018 | TB
Árligi aðalfundurin hjá Tvøroyrar Bóltfelag verður í hølum felagsins við Stórá 23. oktober klokkan 19.00.
Vinnarin av lutaseðlasølu hjá U131. oktober 2018 | TB
U13 hjá Tvøroyrar Bóltfelag hevur selt lutaseðlar har møguleiki var at vinna tíggju lomb.
Lutaseðlasølan er liður í at savna pening til uttanlandaferð hjá U13 bæði gentur og drongir. Ferðin verður á sumri 2019.
Vinnarin gjørdist nummar 024.
Vinnarin kann venda … Les meira
Neytamykjukapping og basarur24. september 2018 | TB
TB fer í næstum at selja lutaseðlar í samband við ársins neytamykjukapping. Seðlarnir verða seldir í oktober.
Tarvurin skal gera sína skyldu í Øravík 20. Okt.
Tað verður tó møguligt at keypa sær ein seðil í Kioskini við Stóra næstu … Les meira
Heilsufótbólturin byrjar aftur18. september 2018 | TB
Heilsufótbólturin byrjar aftur og er á skránni hvørt týs- og tórskvøld klokkan 20:00 við Stórá. Heilsufótbólturin verður skipaður av TB undir leiðslu av formanninum, Henrik Thomsen.
Bæði kvinnur og menn eru vælkomin til hesar hugnaligu løturnar við fótbólti.
G.G: Heilsufótbóltur … Les meira
AB fór við øllum í hurlivasanum17. september 2018 | Jens Rói Sørensen
Heystarkuldin nærkast fyri hvønn dag, og sama kann sigast um dystin við Stórá í dag, ein heldur linur og líkagyldigur spenningskaldur dystur. Suðringar lógu áðrenn dystin á talvuni í ongamanna landi á 7. plássi við 21 stigum meðan gestirnir av … Les meira
Væleydnaður fótbóltsskúli17. august 2018 | TB
So gjørdist fótbóltsskúlin liðugur fyri í ár. Byrjað var sunnudagin, og ikki færri enn 160 børn hava luttikið í ár! Hettar er sostatt størsti fótbóltsskúlin, ið okur enn hava skipað fyri.
Hvørt ár royna okur at fáa onkran spennandi útlendskan … Les meira
Heilsufótbóltur aftur á skránni17. august 2018 | TB
Heilsufótbóltur verður við Stórá aftur í heyst og vetur. Hetta er eitt sera gott høvið hjá øllum at stuttleika sær, samstundis sum ein íðkar fótbólt.
Gransking vísur, at fótbóltsspæl hevur gagnligari heilsu-árin og rakar breiðari enn renning, svimjing og venjing … Les meira
Eykaaðalfundur 30. august8. august 2018 | TB
Útsetti eykaaðalfundurin hjá Tvøroyrar Bóltfelag verður 30. august. Hann verður í hølum felagsins við Stórá klokkan 19.00.
Til umrøðu er fótbóltssamstarvið við FC Suðuroy og Bóltfelagið Royn.
Kappingar á jóansøku25. juni 2018 | TB
Sjálvt um jóansøkan í ár var hildin í Vági, høvdu okur eisini nógvar kappingar heima við Stórá.
Leygardagin vóru tað U7 børnini, U11 dreingir, U13 gentur og annað U13 dreingjaliðið hjá okkum, ið vóru í gongd.
Hjá U7 vóru B36 … Les meira
Eykaaðalfundurin útsettur24. juni 2018 | TB
Eykaaðalfundurin, ið var settur til at vera hin 28. juni er útsettur í óásetta tíð.
Nærri boð verða givin um nær ein møguligur eykaaðalfundur verður hildin.
Javnur dystur, men onki stig19. juni 2018 | Jens Rói Sørensen
Klaksvíkingar fingu tað teir komu eftir. Uttan at vísa stórvegis spæl ella álopsvilja, so endaði dysturin við einum súrum 0-1 tapi til stórsatsandi KÍ. Eftir nakrar dystir har TB/FC Suðuroy/Royn hava sæð moyrir út og úrslitini minni góð, so má … Les meira
Gerðabøkur avhendaðar skjalasavni14. juni 2018 | TB
6. juni vórðu gomlu gerðabøkurnar avhendaðar til Tvøroyrar Skjalasavn.
Fyri móttøkuni stóð Kári Jespersen og hann var ovfarin av at tað var eydnast TB at varðveita allar gerðabøkurnar sum seinnu árini hava ligið í bankaboks.
Íalt 10 gerðabøkur frá 1892 … Les meira
Suðuroyingarnir eru útslignir13. juni 2018 | Mortan Enni
Tað er stuttligt at verða B36’ari og at sigla norður um fjørð í dag. Tað var als ongin ivi, um hvør tað betra liðið var. B36 stýrdi dystinum frá fyrsta bríksli. Teir spæla við høgum pressspæli, og verjan hjá okkum … Les meira
Limafundur og eykaaðalfundur9. juni 2018 | TB
TB innkallar til limafund um samstarvið og leikvøllin týsdagin tann 12 juni kl. 18.00
TB innkallar eisini til eykaaðalfund um samstarvið tann 28 juni kl. 18.00
Nevndin
Fótbóltsskúlin við Stórá8. juni 2018 | TB
Fyri 16. ferð skipar Tvøroyrar Bóltfelag fyri fótbóltsskúla. Fyrsti fótbóltsskúlin varð hildin á gamla leikvøllinum á Sevmýri í 2002.
Undirtøkan hevur verið góð øll árini, og roynt hevur verið at ment skúlan árliga við millum annað útlendskum íblástri. Har hava … Les meira
Greitt tap ímóti meistarunum5. juni 2018 | Jens Rói Sørensen
Tað var við spenningi, at TB/FC Suðuroy/Royn bjóðaði verandi føroyameistarunum úr Víkingi til dans við Stórá í sólskininum sunnudagin 3. juni. Heimaliðið hevði fleiri góð úrslit seinastu dystirnar at vísa á, har millum annað ein sigur á Víkingi sendi teir … Les meira
B36 í hálvfinaluni14. mai 2018 | TB
Lutakast hevur verið í 3-2 í kvøld um steypakappingina og endin varð, at tað verður B36, ið TB/FC Suðuroy/Royn skal hitta. Fyrsti dysturin verður í Gundadali 30. mai meðan seinni dysturin við Stórá skal spælast 13. juni.
Í hinari hálvfinaluni … Les meira
Trivaligur útisigur13. mai 2018 | TB
Á føðingardegnum hjá Tvøroyrar Bóltfelagi megnaði felagsliðið TB/FC Suðuroy/Royn at vinna heili 3-0 á 07 Vestur.
Gott og væl hálvan veg inni í fyrsta hálvleiki bleiv brotsspark til TB/FC Suðuroy/Royn eftir eina fríssparksroynd har dómarin metti at ein 07 Vestur … Les meira
Til lukku við teimum 126 árunum13. mai 2018 | TB
Í dag eru 126 ár síðani at Tvøroyrar Bóltfelag varð stovna. 126 ár við einari serstakliga ríka søgu og nú eisini sum partur av einum oyggjasamstarvið saman við hinum feløgunum í oynni um stóran part av fótbóltinum, bæði í vaksnamannadeildini … Les meira
Ræður um at ríða á aldukambinum12. mai 2018 | Jan Smedemark
Sunnudagin verður dystur í Sørvági fyri aðru ferð í ár. Fyrra dystin vunnu vit og var tað eisini tann dysturin, sum í langa tíð var hin einasti har TB/FC Suðuroy/Royn megnaði at skjóta mál, tá Stefan skjeyt tvey mál uppá … Les meira


text:
Super Size Me er ein filmur sum varð gjørdur í 2004. Filmurin byrjar við, at filmsskaparin Morgan Spurlock setur sær fyri, at liva av McDonald's mati í ein mánað. Filmsliðið fylgir Morgan hendan mánaðin. Hann etur McDonald's mat, til hvørja máltíð, hvønn dag.
Tað er eyðsýnt at snarføði-matur ikki er heilsugóður matur og læknarnir øtast um, hvussu skjótt kroppurin hjá Morgan forfellist. Forsøgskaninin er til læknakanningar regluliga, og hann fær at vita, at livurin møguliga er við at fáa ólekjandi skaða, 3 vikur inn í filmin, men hann velur at halda á. Psykiskt broytist Morgan eisini, hann sveiggjar og skiftir sinnalag, um hann ikki etur ofta. Samrøður við baklandið hjá honum verða eisini vístar, eitt nú við konu hansara, ið er veganari. Super Size Me gevur hyggjaranum eitt ræðandi innlit í amerikanskari snarføði mentan.


text:
Myndir: Flogfar úr Dubai kom til Føroyar seinnapartin
Myndir15-07-2018 - 23:58 - Jóanis Albert Nielsen
14. juni í fjør var fyrstuferð eitt Boeing 737-800 flogfar setti seg í Vágum, sum eisini er tað størsta ferðafólkaflogfarið ið hevur sett seg í Vágum. Í dag setti so eitt Boeing 737-800 flogfar seg afturat í Vágum, so nú hava tvey Boeing 737-800 flogfør sett seg í Vágum sum jn.fo veit um.
Flogfarið er 39,47 metur langt og 35,7 metur breitt.
Atlantic Airways og SAS brúka Airbus 319 og Airbus 320 tá ið tey flúgva til Føroyar. Airbus 319 33,84 metrar langt, meðan Airbus 320 er 37,57 metrar langt.
10. oktobur fyrraárið gjørdi Airbus royndarflúgving uppá Føroyar við einum Airbus 321neo flogfarið, men flogfarið sett seg ikki. Tað flogfarið var 44,51 metrar langt.
Sí myndir og filmsbrot frá tá ið hitt Boeing 737 flogfarið setti seg í Vágum her.
Sí myndir og filmsbrot frá tá ið Airbus gjørdi royndartúr við Airbus 321neo flogfarinum her.


text:
Føroyamálsdeildin tekur nýggjar studentar inn summarið 2011
Vanligt hevur verið, at Føroyamálsdeildin tekur studentar inn annaðhvørt ár. Í ár er hetta broytt, og Føroyamálsdeildin tekur sostatt studentar inn at byrja lestur á heysti 2011.
Vanligt hevur verið, at Føroyamálsdeildin tekur studentar inn annaðhvørt ár, og eftir hesum skuldu komandi studentar verið tiknir inn summarið 2012. Í ár er hetta broytt, og Føroyamálsdeildin tekur sostatt studentar inn at byrja lestur á heysti 2011.
Føroyamálsdeildin væntar at økti kontinuiteturin viðvíkjandi upptøku fer at økja um áhugan fyri útbúgvingini og stimbra trivnaðin hjá studentunum, bæði sosialt og fakliga.
Útbúgving í føroyskum gevur møguleika at undirvísa á miðnámsskúlunum kring landið.
Til ber at taka BA, MA og samansett MA í føroyskum.
Bachelorútbúgvingin, stytt BA, tekur 3 ár. Byrjað verður við støðisnámi, sum er 2 ára nám, ið skal geva studentunum grundkunnleika í føroyskum máli og bókmentum umframt vísindaástøði og samskifti. Staðið støðisnám er treyt fyri at fara undir triðja lestrarárið. Tá velja studentarnir millum lestrarevni, sum geva tí einstaka møguleika at laga námið eftir áhugamálum og framtíðarætlanum sínum. Lokið BA-prógv gevur starvsmøguleikar, har góður kunnleiki til føroyskt mál og bókmentir er neyðugur. Tað gevur eisini møguleikar fyri framhaldandi námi í Føroyum og aðrastaðni.
Studentur, ið hevur staðið BA-prógv í føroyskum, kann søkja um upptøku á MA-nám. MA-prógv gevur starvsmøguleikar, har hollur kunnleiki til móðurmálið og bókmentir tess er neyðugur, t.d. innan fjølmiðlar, fyrisiting og granskingarstovnar. Lokið MA-prógv við góðum úrsliti gevur møguleika fyri at fara undir pd.d.-nám.
Samansett MA við føroyskum sum antin hjánámi ella høvuðsgrein er miðnámslæraraprógv.
Upptøkukrav er miðnámsskúlaprógv við góðum karakteri í máli.
Umsóknarblað fæst á www.setur.fo ella við at venda sær beinleiðis til Føroyamálsdeildina.
Umsóknarfreistin er 1. juni 2011.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Orð og lag: Holgar Jacobsen
Nú høgt av fjallatindi tú lítur út á hav
man sálarkvølur dovna av øllum í tú sær
er talkalag tíi bólgna og sinni stirt og kalt
var meining tín at klára og gróðurseta alt
Niðurlag:
Men brádliga tú hoyrir eitt dun av tíðarneyð
ein farri er av máttloysi har ganga aftur tvey
var meining tín at klára og gróåurseta alt
hvar vóru slættu teigar tú v ið lívið hevði valt
Er tímaglas títt storkna av tíðarinnar tonn
har ganga aftur tvey so fegin hond í hond
hvar munnu tey nú stand á lívsins alfarveg
tú speiskliga man brosa helst framman fyri meg
Hvat var tað í tú vildi var lív títt afturgongd
tú sakk í myrka dýpið, men kleiv tær upp úr mold
tá andaneyðin ringast var, tú valdi nyggja kós
enn ganga tey so fegin og fjasast hond í hond


text:
Leygardagin 17. mars 2018 var Susvim-stevna í svimjihylinum á Tvøroyri, sum Suðuroyar Svimjifelag skipaði fyri. Hetta er fyrstu ferð í fleiri ártíggju, at svimjistevna hevur verið í svimjihylinum á Tvøroyri, og fyriskipararnir lótu sera væl at stevnuni og at úrslitinum hjá Susvim.
Svimjistevnan var fyri yngstu aldursbólkar og úrslitini av stevnuni eru at finna her.
Sum úrslita-yvirlitið vísir, so gekk tað sera væl hjá Susvim til stevnuna og var tað eisini ein vælnøgdur formaður, sum tók samanum eftir stevnuna og bar venjarum og ungu svimjarunum rós.


text:
Fyrispurningar á tingi
Svar uppá spurning um sparingar í heilsuverkinum
Svarið ið Sirið Stenberg hevur fingið, gevur orsøk til stúran, tí í eini tíð við søguliga nógvum inntøkum verður leitað eftir sparingum á Landssjúkrahúsinum, tað sigur nakað um førda politikkin, og hvat samfelag samgongan ynskir Svar uppá fyrispurning um sparingar á Landssjúkrahúsinum frá Sirið Stenberg, løgtingskvinnu Spurningurin var soljóðandi: 1. Hvørja ávirkan fer manglandi játtanin upp á 4 milliónir í grundrakstrinum at hava fyri tænastustøðið á Landssjúkrahúsinum, og harvið á hvørji viðgerðar og røktartilboð til ber at veita? 2. Hvørjar avleiðingar hevur manglandi játtanin fyri starvsfólkini? 3. Innan hvørjar starvsbólkar eru tey uml. 25 ársverkini, sum í dag eru burtur á Landssjúkra-húsinum? 4. Hvussu merkist tað á Landssjúkrahúsinum, at tað í dag eru uml. 25 ársverk færri har enn fyri fáum árum síðan? 5. Hvussu ætlar landsstýrismaðurin í heilsumálum at loysa trupulleikan við, at Landssjúkrahúsið manglar uml. 4 milliónir í grundrakstrinum? 6. Hvussu fer manglandi játtanin at merkjast á ymisku deildunum.T.d verður hetta spjatt yvir allar deildir, ella eru tað ávísar deildir ella starvsøki, sum koma at bera sparingina, og aðrar ikki? 7. Hvussu ætlar landsstýrismaðurin at tryggja eina tilgongd av fakfólki til Landssjúkrahúsið, um játtanin er ov lág? Svar: 1. Hvørja ávirkan fer manglandi játtanin upp á 4 milliónir í grundrakstrinum at hava fyri tænastustøðið á Landssjúkrahúsinum, og harvið á hvørji viðgerðar og røktartilboð til ber at veita? Talið á 4 mió. kr. skal takast við ávísum fyrivarni, av tí at Landssjúkrahúsið nú hevur upplýst, at útlit eru fyri at stovnurin við verandi játtan skal spara enn meira. Stjórnin á Landssjúkrahúsinum er í løtuni í eini tilgongd, saman við deplunum, fyri at viðgera hvat kann gerast um verandi játtan skal haldast – hendan tilgongd er ikki heilt liðug enn. Tað koma at ganga ein til tvær vikur afturat áðrenn nøkur endalig niðurstøða fyriliggur. 2. Hvørjar avleiðingar hevur manglandi játtanin fyri starvsfólkini? Um meirjáttan ikki verður veitt, kann hetta m.a. fáa tað ávirkan, at Landssjúkrahúsið má spara uppá avloysarar, og at deildir verða stongdar longri ella lágárstíðin verður longri á ymiskum deildum. Í tílíkum førum verður neyðugt at leggja feriur soleiðis til rættis, at tær órógva virksemið á sjúkrahúsinum sum minst. 3. Innan hvørjar starvsbólkar eru tey uml. 25 ársverkini, sum í dag eru burtur á Landssjúkra¬húsinum? Landssjúkrahúsið hevur í 2010-2014 serliga spart tímar innan hesi starvsfólkaøkið: Læknaskrivarar, vaskifólk, diatistar, fysioterapeutar, køksstarvsfólk, sosialráðgevarar, summarferiu-avloysarar, sjúkrarøktarfrøðingar. Harumframt eru tímar eisini spardir innan tænastuøkið, starvsfólkaøkið, fyrisiting, v.m. Umframt hetta hevur sjúkrahúsið roynt at minka um sjúkufráveru, yvirtíð v.m. 4. Hvussu merkist tað á Landssjúkrahúsinum, at tað í dag eru uml. 25 ársverk færri har enn fyri fáum árum síðan? Í 2010-2014 hava økir sum til dømis fysioterapi, sosialráðgeving og kostráðgeving merkt at tilboðið er minkað ella er burtur á sjúkrahúsinum. Eg havi í 2014 og 2015 raðfest fáa sett í verk júst tilboð við diatistum í primera geiranum, umframt at tilboðið við endurvenjing verður uppraðfest á sjúkrahúsunum í ár. 5. Hvussu ætlar landsstýrismaðurin í heilsumálum at loysa trupulleikan við, at Landssjúkrahúsið manglar uml. 4 milliónir í grundrakstrinum? Sum áður nevnt verður tað arbeitt við málinum í løtuni. Tá málið er endaliga lýst, fari eg enn einaferð at biðja Løgtingið um játtan m.a. til grundraksturin. 6. Hvussu fer manglandi játtanin at merkjast á ymisku deildunum. T.d. verður hetta spjatt yvir allar deildir, ella eru tað ávísar deildir ella starvsøki, sum koma at...Les meira
Spurningur um ansingarsamsýning til fólk, sum ansa fólki millum 18-67 ár heima
Sirið Stenberg og Eyðgunn Samuelsen hava saman sett skrivligan fyrispurning til Anniku Olsen um ansingarsamsýning til fólk, sum ansa fólki millum 18-67 ár heima Skrivligur fyrispurningur til Anniku Olsen, landsstýriskvinnu í almannamálum viðvíkjandi ansingarsamsýning til fólk, sum ansa fólki millum 18-67 ár heima 1. Hvørjar ætlanir hevur landsstýriskvinnan at skipa møguleikar, eitt nú gjøgnum forsorgar-lógina, so avvarðandi kunnu fáa møguleika at ansa fólki millum 18 og 67 heima? 2. Um ja, nær verður tað? 3. Hvørjar ætlanir hevur landsstýriskvinnan í sambandi við at seta á stovn BPA-skipan í Føroyum? 4. Um ja, nær verður tað? 5. Sambært forsorgarlógini eru ongar forðingar fyri, at avvarðandi kann vera stuðul hjá sínum egnu. Hvørjar eru orsøkirnar til, at tað ikki sýnist at bera til í dag? 6. Hvørjar eru treytirnar fyri, hvør kann virka sum stuðul? 7. Hvørji stig fer landsstýriskvinnan at taka fyri at tryggja rættindini í ST-sáttmálanum um, at borgarin fær møguleika at velja sær sín stuðul? 8. Hvussu verður við skipanini við ansingarløn, nú hon verður løgd út til kommunurnar saman við eldraøkinum? 9. Verður møguleiki at veita ansingarløn til avvarðandi at persónum millum 18 og 67 ár? Viðmerkingar Undirritaðu spyrjarar settu á tingfundi 29. januar 2014 fram munnligar spurningar um ansingarsamsýning og rættindi í hesum sambandi, tá ið fólk millum 18 og 67 ár verða ansað heima. Svarið hjá landsstýriskvinnuni tann dagin var ikki so greitt og førdi til, at undirritaðu settu skrivligan fyrispurning fyri uml. einum ári síðan. Svarið hjá landsstýriskvinnuni varð tá, at landsstýriskvinnan var sinnað at hyggja nærri at málinum og at fremja tær neyðugu broyt-ingarnar, sum skuldu til fyri at finna eina góða loysn á málinum. Víst varð á fleiri ymiskar loysnir, men ikki sagt neyvt, hvør loysn var tann rætta. Nevnt var arbeiði við at hækka røktarviðbótina sum eina loysn. Sagt varð eisini, at orsøkin til, at avvarðandi ikki blivu sett sum stuðulsfólk, var tí, at hetta kundi hava óhepnar avleiðingar, m.a. orsakað av manglandi eftirliti. Grundin fyri spurninginum tá var tann, at tað alment hevði verið víst á, at familjur, sum varða av fólki við menningartarni, høvdu rent seg í trupulleikar við at fáa ansingarløn, ella aðra kompensatión fyri at ansa sínum heima. Víst var á, at eingin heimild er í kunngerð at veita ansingarløn til fólk millum 18 og 67, og at hetta er orsøkin til, at ávísar familjur vóru í tí støðu, at tey ikki hava havt annað enn røktar-viðbót at liva av í áravís. Familjur, sum ansa sínum heima, og harvið ikki fáa verið á arbeiðsmarknaðinum, fingu sostatt onga nøktandi inntøku/eftirløn. Landsstýiskvinnan hevur heimild at gera kunngerðir og kann sostatt broyta kunngerðina. Somuleiðis kann landsstýriskvinnan koma í Løgtingi við umbøn um at útvega sær aðrar neyðugar lógarheimildir, um so er, at lógarheimildir mangla. Tí er spurningurin, hvørt landsstýriskvinnan er sinnað at gera tær broytingar, sum skulu til, og hvørji stig landsstýris-kvinnan annars metir neyðug at taka fyri henda málbólk, so vit liva upp til ST-sáttmálan um rættindini hjá fólki, sum bera brek. Grundtankin í ST sáttmálanum er, at øll menniskju – eisini fólk, ið bera brek – skulu hava rætt til sjálvi at taka avgerðir um egið lív. Grein 4, stk. b og d í ST sáttmálanum ásetir, at limalondini skulu taka burtur allar forðingar, eisini siðvenjur, sum eru viðvirkandi til at gera mismun á fólki, ið bera brek....Les meira
Sirið spyr um avlýsingarnar hjá Smyrli
Sirið Stenberg vil á tingfundinum í morgin hava at vita frá Johan Dahl, hvør er orsøkin til avlýsingarnar, sum Smyril hevur havt seinastu tíðina Munnligur fyrispurningur til Johan Dahl, landsstýrismann í vinnumálum viðvíkjandi avlýsingum hjá Smyrli Hvør er orsøkin til avlýsingarnar, sum Smyril hevur havt seinastu tíðina? Viðmerkingar Seinastu tíðina hava avlýsingar verið hjá Smyrli. Eitt er, at illveður er orsøk til avlýsingar, tað skilja øll, og er tað eina skiparans avgerð. Tað, sum hinvegin undrar, er, tá onnur skip sigla hóast veðrið, og tá ið tað verður sagt, at avlýst er vegna hvílitíð. Í fíggjarlógarviðgerðini varð annars víst á, at peningur var fingin til hvílitíð. Tað er av allarstørsta týdningi fyri fólk og vinnulív í Suðuroynni, at frammanundan avmarkaða ferðasambandið hevur størsta reglusemi. Um ikki, verður ikki liviligt í útjaðarinum. Á Løgtingi, 10. februar 2015 Sirið...Les meira
Kristina spyr um manglandi sáttmála við kommunurnar um fígging av eldraøkinum
Á tingfundinum í morgin, setur Kristina Háfoss munnligan fyrispurning til Jørgen Niclasen viðvíkjandi manglandi sáttmála við kommunurnar um fígging av eldraøkinum Munnligur fyrispurningur til Jørgen Niclasen, landsstýrismann viðvíkjandi manglandi sáttmála við kommunurnar um fígging av eldraøkinum 1. Hví er sáttmálin millum landið og kommunurnar um fígging av eldraøkinum ikki undirskrivaður enn? 2. Hvat er eftir at semjast um? 3. Væntar landsstýrismaðurin, at innihaldið í sáttmálanum verður broytt, tá umræður uppgávur ella upphædd, í mun til tað, ið varð kunngjørt í fjør? 4. Nær væntast uppgávubýtið millum landið og kommunurnar viðvíkjandi eldraøkinum og heimarøktini at verða nágreinað og greitt? 5. Kann landsstýrismaðurin tryggja, at kommunurnar ikki verða álagdar uppgávur, ið landið ikki hevur røkt, áðrenn ábyrgdin varð flutt frá landi til kommunurnar? 6. Kann landsstýrismaðurin tryggja, at um so er, at kommunurnar fáa álagt nýggjar uppgávur, í sambandi við eldraøkið ella heimarøktina, at kommunurnar fáa samsvarandi inntøkur frá landinum? 7. Nær væntast sáttmálin at verða undirskrivaður? Viðmerkingar 1. januar 2015 valdu samgongan og landsstýrið at leggja eina grundleggjandi vælferðar-tænastu út til kommunurnar at taka sær av. Talan er um alt eldraøkið og heimatænastur til fólk í øllum aldri. Sera nógvir “leysir endar” vóru í málinum, og eru tað enn. Hetta var m.a. lýst í álitinum, tá fíggingin av eldraøkinum varð viðgjørd í Løgtinginum – sí http://www.logting.fo/files/casestate/14585/012.14%20Alit%20endurgjald%20til%20kommunur.pdf Hóast økið nú er kommunalt, og kommunurnar skulu hava góðar 400 mió. kr. í øktum útreiðslum og fleiri inntøkur frá landinum, so er sáttmáli um fígging av eldraøkinum framhaldandi ikki undirskrivaður. Tað er sjálvandi ikki nøktandi – hvørki fyri landið ella kommunurnar – at sáttmáli ikki varð undirskrivaður millum land og kommunur áðrenn 1. januar 2015, og helst áðrenn samgongan við lóg samtyktið málið í fjør. Fyri at fáa lýst málið verða hesir spurningar settir landsstýrismanninum. Á Løgtingi, 10. februar 2015 Kristina Háfoss ...Les meira
Gunvør spyr um foreldramyndugleika
Gunvør Balle fer á tingfundinum í morgin,at seta Karsten Hansen fyrispurning viðvíkjandi lóg um foreldramyndugleika Munnligur fyrispurningur til Karsten Hansen, landsstýrismann viðvíkjandi lóg um foreldramyndugleika 1. Hvat heldur landsstýrismaðurin fyrimunirnar og vansarnar vera við: a. at lata verandi lóg um foreldramyndugleika framhaldandi vera í gildi? b. at seta donsku “forældreansvarsloven” í gildi fyri Føroyar? c. at yvirtaka málsøkið familju- og arvarætt, so vit kunnu smíða okkara egnu lógir á økinum? 2. Hvussu ætlar landsstýrismaðurin at tryggja, at tað altíð er trygdin og trivnaðurin hjá barninum, sum er í hásæti og ikki rætturin hjá foreldrunum til eins nógva samveru, tá avgerð skal takast um foreldrarætt og -samveru við hjúnaskilna? Viðmerkingar: Nú landsstýrið hevur í umbúna at broyta lóg um foreldramyndugleika, hevur sjóneykan seinastu tíðina verið sett á ymisk viðurskifti í hesum sambandi, m.a. um at tryggja barninum eins góða samveru við bæði foreldrini eftir hjúnaskilnað. Og tryggja samverurætt hjá tí av foreldrunum, ið ikki hevur foreldrarættin (oftast pápin) við børnini eftir hjúnaskilnað. Ein nýggjur vinkul vísir á, at rætturin hjá børnum til tryggan uppvøkstur skal ganga fram um rættin til eins nógva samveru við bæði foreldrini. Tá ið talan er um, at annað av foreldrunum ikki er skikkað at hava samveru við børnini – t.d. orsakað av sálarligum órógvi, harðskapi, rúsevnismisnýtslu ella øðrum – kann tað vera beinleiðis skaðiligt fyri barnið, at eitt óskikkað av foreldrunum hevur ótarnaða atgongd til samveru við børn síni. Víst hevur verið á, at Føroyar verða brúktar sum friðskjól hjá hesum (oftast) mammum og børnum, ið verða noydd at flýggja undan hóttandi og skaðiligum pápum, tí sambært nýggju donsku foreldraábyrgdarlógini hava bæði foreldrini eins stóran rætt til samveru við barnið. Myndugleikarnir hyggja tí fyrst og fremst eftir, at barnið hevur eins nógva samveru við bæði foreldrini, meðan umstøðurnar hjá foreldrunum, teirra evnir at samstarva um børnini og teirra førleiki at geva barninum góða og trygga uppaling kemur í aðru røð. Um danska forældreansvarslógin verður sett í gildi fyri Føroyar, skal andin í lógini haldast, og bert smávegis praktiskar tillagingar kunnu gerast. Tey eru mong, ið mæla staðiliga frá, at sam-tykkja verandi donsku lóg í Føroyum. Um galdandi lóg um foreldramyndugleika heldur ikki er mett at vera nøktandi, kann einasta gongda leið vísa seg at vera at yvirtaka økið og smíða okkara egnu lógir á familju- og arvarættarøkinum. Tá ið ósemjur eru millum foreldrini eftir hjúnaskilnað, og myndugleikarnir eru blandaðir uppí, er tað av størsta týdningi, at myndugleikarnir seta barnið og tess trivnað í miðdepilin. Mong eru dømini um foreldur, ið liggja í innanhýsis beiskum valdsstríði um børnini. Og tann einasti tryggi taparin er barnið. Í slíkum førum skal lógin vera greitt orðað, so trivnaðurin hjá barninum er í fokus, og myndugleikin skal hava neyðuga játtan og fakligan førleika at útinna hetta í verki. Á Løgtingi, 10. februar 2015 Gunvør...Les meira
Kristina spyr um tollforðingar tá vøra, ið er virðisøkt í Føroyum verður útflutt
Kristina Háfoss fer á tingfundinum komandi mikudag, at spyrja Jørgen Niclasen hvat hann fer at gera við tær tollforðingar ið eru, tá vøra ið er virðisøkt í Føroyum verður útflutt Munnligur fyrispurningur til Jørgen Niclasen, landsstýrismann í tollmálum, um at fáa burtur tollforðingar, tá vøra, ið er virðisøkt í Føroyum verður útflutt 1. Hvat hevur landsstýrið í hesum valskeiðnum gjørt fyri, at fáa burtur tollforðingar fyri útflutningi av vøru, ið er virðisøkt í Føroyum? 2. Nær væntast verandi handilssáttmáli við ES at verða dagførdur? 3. Metir landsstýrismaðurin at møguleiki er fyri, at fáa burtur tollforðingar í verandi ES sáttmála í næstum? 4. Hvørjar samráðingar eru í gongd um toll- og skattaavtalur og fríhandilsavtalur við onnur lond ? Viðmerkingar Føroyar hava tørv á, at fáa betri handilsavtalur og toll- og skattaavtalur við ES og onnur lond. Eitt nú hevur verandi sáttmáli við ES tollforðingar, tá umræður virðisøktari og meirvirkaðari fiskavøru. Ítøkiliga er hetta í løtuni ein forðing fyri tey feløg, ið ynskja at niðursjóða makrel v.m., og flyta hesa vøru á ES marknaðin. Tí eyka tollur á 25% verður eitt nú álagdur niðursjóðaðan makrel, um hesin verður seldur og fluttur úr Føroyum á ES marknaðin. Okkurt felag kann nú koma uttanum hesa forðing við at keypa felag, ið er innanfyri ES-marknaðin, har føroyskur makrelur v.m. síðan kann verða niðursjóðaður. Hetta er gleðiligt og eitt stórt frambrot fyri føroyskt vinnulív og føroyingar. Tað er tó alneyðugt at vinnan eisini fær møguleika at meirvirka vørur í Føroyum, og flyta hesa á ES-marknaðin, uttan at verða rakt av stórum tolli. Vit eiga at virka fyri, at fáa støðugt størri virðisøking av rávøru okkara. Skal hetta geva meining fíggjarliga, má tað verða møguligt at meirvirka vørur í Føroyum, og at útflyta hesar á marknaðir, uttan at verða áløgd eyka toll. Fyri at fáa lýst, hvat landsstýrið hevur gjørt við málið í hesum valskeiðnum, og hvat ætlanin er at gera, verða hesir spurningar settir landsstýrismanninum í fíggjarmálum. Á Løgtingi, 6. februar 2015 Kristina Háfoss Løgtingskvinna fyri...Les meira
Nær verður nøktandi internetsamband aftur í Suðuroynni
Sirið Stenberg fer á tingfundinum komandi mikudag at spyrja Johan Dahl um trupulleikarnar við internetsambandinum í Suðuroynni Munnligur fyrispurningur til landsstýrismannin í vinnumálum Johan Dahl um internet samband 1 Hvørji stig ætlar landsstýrismaðurin at taka so, at suðuroyggin fær nøktandi internetsamband ? 2 Nær kann væntast at viðurskiftini eru komin í rættlag ? 3 Eru tað onnur øki í landinum, sum ikki hava nøktandi internetsamband ? Viðmerkingar Eitt nøktandi internetsamband er eitt krav frá fólki flest í dag. Tíverri er internetsambandi til tíðir óstøðugt, og als ikki nøktandi. Tað tykist eftirhondini vera ein afturvendandi støða, at ávís øki í landinum hava millum lítið og onki internetsamband, hóast tað at kundin dagliga betalir fyri eina tæanstu, sum hann annahvørt ikki fær, ella fær í nógv minni mun enn tað, sum goldið verður fyri. Vánaliga internetsambandi darvar gerandislívið hjá fólki í stóran mun, og spurningurin er hvat landsstýrismaðurin ætlar at gera fyri at loysa trupulleikan, og nær ein haldgóð loysn verður funnin, so leiðis at nøktandi internetsamband verður tøkt hjá øllum borgarum í landinum. Sirið Stenberg Tjóðveldi ...Les meira
Er Sildberin góðkendur sum ferðafólkaskip?
Páll á Reynatúgvu vil millum annað hava at vita um Sildberin er endaliga góðkendur sum ferðafólkaskip, tí hevur hann sett Johan Dahl ein § 52a fyrispurning um viðurskiftini hjá Sildberanum Fyrispurningur eftir Tingskipanini § 52a Fyrispurningur um nýggja Sildberan, settur Johan Dahl, landsstýrismanni (at svara skrivliga eftir TS § 52a) 1) Hevur Sildberin fingið endaliga góðkenning sum ferðafólkaskip frá føroyska skipaeftirlitinum? 2) Hevur nakað beinleiðis samskifti verið millum landsstýrismannin og Sjóvinnu-stýrið um møguligu góðkenningina av Sildberanum sum ferðafólkaskip? 3) Er skrokkurin broyttur, síðani skipið kom til Føroya, og hví? 4) Hvør tók stig til at broyta skipið? 5) Hvussu tjúkt er stálið í botni, og borðum á Sildberanum? Viðmerkingar Undirritaði setti fyri nøkrum mánaðum líknandi fyrispurning, og fekk tá at vita at Sildberin var fyribils góðkendur sum ferðafólkaskip. Fyri at fáa vissu fyri trygdini hjá teimum, sum ferðast á Skúvoyarleiðini, verður spurt uppaftur. Á Løgtingi, 4. februar 2015 Páll á...Les meira
Viðurskifti á Vinnuháskúlanum
Er ósamsvar millum STWC krøv, fakkrøv og skrásettar karakterir í próvnum á Vinnuháskúlanum? Tað vil Páll á Reynatúgvu hava at vita, tí setir hann Bjørn Kalsø, landsstýrismanni ein § 52a fyrispurning um hetta, at svara skrivliga. Eru lestrarkrøvini á útbúgvingunum til ávíkavist maskinmeistara og skipsførara á Vinnuháskúlanum hægri enn minstukrøvini sambært STWC, og um so er, hví? Eru krøvini til nevndu útbúgvingar hægri enn í norðurlendsku grannalondum okkara, og um so er, hví? Er tað so, at skipsføraranæmingar, sum skulu standa royndir í støddfrøði, alisfrøði og evnafrøði á A og B støði, einans fáa skrásett C-støði í prógvið? Er tað so, at skipsføraranæmingar og maskinmeistaranæmingar skulu til somu royndir í støddfrøði, alisfrøði og evnafrøði, men fáa ymiskt støði skrásett í prógvið? Hvør er orsøkin, um so er? Eru nóg nógvir undirvísingartímar á Vinnuháskúlanum til nevndu útbúgvingar? Viðmerkingar Næmingar á Vinnuháskúlanum hava vent sær til undirrritaða við grundanum og hugsanum um, hví samsvar ikki er millum STWC-krøv, faklig krøv og skrásettar karakterir í útbúgvingunum. Gott hevði verið, um landsstýrismaðurin kundi greitt hesi ivamál og svara spurningunum. Á Løgtingi 3. februar 2015 Páll á...Les meira
Sparingarnar á Landssjúkrahúsinum
Sirið Stenberg vil hava at vita, hvussu landsstýrismaðurin í heilsumálum ætlar at loysa trupulleikan við at Landssjúkrahúsið manglar 4 milliónir í grundrakstrinum. Fyrispurningur um sparingar á Landssjúkrahúsinum, settur Karsten Hansen, landsstýrismanni (Fyrispurningur eftir Tingskipanini § 52a, at svara skrivliga). Hvørja ávirkan ferð manglandi játtanin upp á 4 milliónir í grundrakstrinum at hava fyri tænastustøðið á Landssjúkrahúsinum, og harvið á hvørji viðgerðar og røktartilboð til ber at veita? Hvørjar avleiðingar hevur manglandi játtanin fyri starvsfólkini? Innan hvørjar starvsbólkar eru tey uml. 25 ársverkini, sum í dag eru burtur á Landssjúkra¬húsinum? Hvussu merkist tað á Landssjúkarhúsinum, at tað í dag eru uml. 25 ársverk færri har enn fyri fáum árum síðan? Hvussu ætlar landsstýrismaðurin í heilsumálum at loysa trupulleikan við, at Landssjúkrahúsið manglar uml. 4 milliónir í grundrakstrinum? Hvussu fer manglandi játtanin at merkjast á ymisku deildunum.T.d verður hetta spjætt yvir allar deildir, ella eru tað ávísar deildir ella starvsøki, sum koma at bera sparingina, og aðrar ikki? Hvussu ætlar landsstýrismaðurin at tryggja eina tilgongd av fakfólki til landssjúkrahúsið, um játtanin er ov lág? Viðmerkingar Tá ið fíggjarlógin fyri 2015 var til viðgerðar kom fram, at Landssjúkrahúsinum tørvaði meira pening enn tað var í uppskoti. Hóast nakað av peningi kom afturat við 3. viðgerð, so var endaliga støðan tann, at samlaða játtanin var uml. 4 milliónir lægri enn aktuelli tørvurin. Í munnligum fyrispurningi til landsstýrismannin í heilsumálum 21. januar frá undirritaðu var enn einaferð staðfest, at játtanin til Landssjúkrahúsið var áleið 4 milliónir ov lág til grundraksturin. So hóast hækking í krónum, so var játtanin ikki nøktandi. Tá upplýsti landsstýrismaðurin, at nakað av sparingini kundi røkkast við natúrligari fráfaring av starvfólki. Seinastu árini hevur landssjúkrahúsið ikki fingið játtan fyri prís og lønarvøkstur, og hevur hetta eisini verið viðvirkandi til eina minking í talinum á ársverkum á uml. 25. Tøl sambært sjúkrahússtjóranum, Sigurð Ó Vang, í tíðindasending 22. januar. Spurningurin til landsstýrismannin er tí, hvussu henda vantandi játtan ávirkar tænastuna til sjúklingin, hvussu starvsfólkini merkja tað, og hvussu henda óheppna gongd kann ávirka stóra tørvin á støðugari tilgongd av fakfólki til landssjúkrahúsið. Frammanundan vita vit, at serlæknatørvurin er stórur, og at avbjóðingar eru við, at fleiri og fleiri sjúkrarøktarfrøðingar leita sær størv uttanlands. Somuleiðis hava aðrir týdningarmiklir starvsbólkar eisini færri fólk í starvi. Viðmerkjast kann, at sambært upplýsingum í fíggjarlógini fyri komandi árini, so er ætlanin at fremja munandi størri sparingar komandi árini ínnan heilsuverkið. Samstundis vita vit, at tørvrin á viðgerð hækkar støðugt, at nýggj viðgerðartilboð leggjast til, og at fólk verða eldri og eldri. Eitt dygdargott heilsuverk er ein av allar týdningarrmiklastu grundsúlunum í einum samfelag – um ikki tað týdningarmiklasta. Tí skapar tað stóran ótryggleika, ta ið vit longu nú frá ársbyrjan eru vitandi um, at játtanin er ov lág, samstundis sum útlit eru fyri stórum skerjingum komandi árini. Støðan á Landssjúkrahúsinum tykiskt tí vera komin at mørkum. Vónandi kann landsstýrismaðurin greina í svarinum, hvussu hann vil loysa hesa avbjóðing, sum hevur týdning fyri hvørt mansbarn í landinum. Á Løgtingi, 29. januar 2015 Sirið...Les meira


text:
Orbulatornjósnarin. William Wenton 3
Bókaklubbin
- Síður: 240
- Útgávuár: 2018
- Upprunamál: norskt
- Innbinding: heft
- Rithøvundur: Bobbie Peers
- Myndir: Nikolai Lockertsen (perma)
- Týðari: Elsa Birgitta P. Petersen
Ævintýrið um verðins besta koduloysara heldur fram.
Fyrst gevst Big Ben at sláa.
So kemur tann loyndarfulli orbulatornjósnarin.
Hví vil hann hava fatur á Williami?
Og hvat er í grundini ein orbulatorur?
Myrk loyndarmál og at síggja til ógjørligar kodur senda William út á enn eitt vandamikið ævintýr.
Orbulatornjósnarin er triðja bókin í røðini. Les eisini Luridiumstjóvin og Kryptalportalin. Søgan um William Wenton er eitt fantastiskt ævintýr við nógvari ferð. Væl umtókta bókarøðin er higartil seld í 37 londum. Norski rithøvundurin Bobbie Peers hevur skrivað.


text:
The Jungle Book (1967 filmur)
The Jungle Book ("Frumskógarbókin"; danskt heiti: Junglebogen) er ein amerikanskur teknifilmur frá 1967, framleiddur av Walt Disney Productions. Filmurin er hin 19. í røðini av teimum klassisku Disney teknifilmunum og tann seinasti filmurin sum Walt Disney varð við til at framleiða, tí hann doyði, meðan hann bleiv framleiddur. Filmurin leysliga byggir eftir bókini hjá Rudyard Kipling við sama heiti um dreingin Mowgli, ið veksur upp millum djórini í tí indiska frumskóginum. Filmurin varð frumsýndur fyrstu ferð í Amerika hin 18. oktober 1967. Í 2003 kom ein framhaldsfilmur, The Jungle Book 2 ("Frumskógarbókin 2", danskt heiti: Junglebogen 2), sum varð sýndur í biografunum.
Keldur[rætta | rætta wikitekst]


text:
Rithøvundafelag Føroya
UM LIMAFELAGIÐ
Rithøvundafelag Føroya er felag fyri føroyskar rithøvundar og týðarar Felagið varð sett á stovn 24 mars 1957, og endamál felagsins er at virka fyri áhugamálunum hjá føroyskum rithøvundum og verja rættindi teirra. Harumframt virkar felagið fyri, at føroyskar bókmentir fáa góðar umstøður at mennast og trívast. Rætt til at gerast limur hava øll, ið skriva bøkur á føroyskum máli ella á annan hátt starvast sum rithøvundar.
Limatalið er umleið 100 (2002) og umfatar allar tær ymisku bókmentaligu yrkisgreinarnar: rithøvundar, sum skriva fagrar bókmentir, barna- og ungdómsbøkur, yrkisbøkur, siðsøguligar bøkur og bøkur týddar úr øðrum málum.
Rithøvundafelag Føroya í Hoydølum
-
Skrivstovur
-
Felagsskrivstovur
-
Fundarhøli
-
Undirvísingarhøli
-
Kafe
-
Listafólkabústaður
-
Eitt stað at hitta onnur føroysk og útlendsk listafólk til samstarv og íblástur
-
Húsan av listafólkum í politiskum eksili
-
Hugnastova við lutunum eftir Ebbu Hentze
-
Listafakligt bókasavn